
I NTRODUCERE 

Părinţii noii tale cuceriri te-au invitat la cină şi 
trebuie neapărat să faci impresie bună. Îţi dai seama 
că viitoarea ta soacră este pasionată de literatură şi 
că viitorul socru are o colecție impresionantă de cărți 
despre mitologia greacă. Îţi mai aminteşti câte ceva 
de la orele de literatură din liceu, dar nu eşti un cititor 
împătimit, mai ales de autori clasici, care te cam 
plictisesc. Mitologia greacă este un domeniu complet 
străin pentru tine, tu preferând filmele science- 
fiction. Şi atunci, cum ai putea să iei parte la 
conversație în timp ce savurezi o porție de friptură de 
iepure în sos de vin? 

Într-adevăr, în viața de zi cu zi, constatăm cât de 
important este să ne îmbogățim încontinuu cultura 
generală, care se dovedeşte utilă în familie, în mediul 
profesional, în conversațiile cu prietenii, cu diverse 
asociații şi organizații, în mediul academic, de fapt în 
toate contextele în care trebuie să interacţio- năm cu 
ceilalți. Însă, chiar şi atunci când sunteţi singuri, 
dezvoltarea personală este întotdeauna un prilej de 
satisfacţii. 

Adjectivul „generală” asociat culturii ne duce cu 
gândul la diversitate, iar domeniile abordate sunt 
aproape nelimitate. Cu toate acestea, într-o carte 
tipărită a fost nevoie să selectăm doar câteva teme. 
Vă invităm să vă îmbogăţiţi — fără prea multe bătăi de 
cap - cunoştinţele de istorie, filozofie, ştiinţă şi 
tehnică, mitologie şi religie, geografie, arte plastice şi 
literatură. 

Cine vrea să devină mai informat parcurgând 
paginile acestei cărți? 


Delphine Gaston-Sloan 


Cele 8 pictograme de mai jos sunt folosite pentru 
a vă prezenta temele abordate în cele 70 de lecţii de 
cultură generală pe care vi le propunem în cartea de 
față. 


ARTE PLASTICE 


OOo 
2 


LITERATURĂ 


MITOLOGIE 


GEOGRAFIE 


RELIGIE 


ŞƏ 


STIINTĂ ŞI TEHNICĂ 


se 


ISTORIE 


GEOGRAFIE 


TEORIA Big Bangului 


Un preot catolic a formulat teoria Big Bangului. 


Teoria Big Bangului, fundamentul cosmologiei 
moderne, a încercat să explice cum şi în ce moment 
precis a fost creat Universul, respingând ideea că 
acesta a existat dintotdeauna, precum şi că va 
rămâne neschimbat pe veci. Potrivit astrofizi- 
cianului belgian Georges Lemaitre şi fizicianului rus 
Alexandr Friedmann, la originea Universului ar sta o 
„explozie” uriaşă, care s-ar fi produs în urmă cu 
aproximativ 14 miliarde de ani. Încălzirea ar fi ridicat 
temperatura cu câteva miliarde de grade într-un 
singur punct foarte dens, de dimensiunile unei 
gămălii de ac, un atom primitiv în care s-au 
concentrat toată materia şi toată energia. Această 
explozie (mai exact ar fi să vorbim despre o dilatație), 
un fel de mişcare violentă care a dat naştere spaţiului 
şi timpului, ar fi provocat disocierea materiei şi 
eliberarea energiei, după care materia s-ar fi răcit, 
dilatându-se pentru a da naştere Universului. 

În 1927, Georges Lemaître a fost cel care a descris 
în linii generale expansiunea Universului aşa cum îl 
putem observa astăzi, cu stelele şi galaxiile sale. 
Astronom şi fizician, el a fost profesor la Universitatea 


Catolică din Louvain şi a fost hirotonisit, împărțindu- 
şi timpul între ştiinţă şi religie. Credinţa sa, că 
Dumnezeu este creatorul Universului, nu l-a 
împiedicat în niciun fel să-şi continue cercetările. 

Sintagma Big Bang nu le aparține autorilor acestei 
teorii, ci a fost inventată de astrofizicianul englez Fred 
Hoyle în timpul unei emisiuni intitulate „The Nature 
of Things” („Natura lucrurilor”), care a fost difuzată de 
postul de televiziune BBC, în 1950. 

Acesta a folosit expresia Big Bang (care ar putea fi 
tradusă prin „Marea Explozie” sau „Marele Boom”, 
chiar dacă în limba română a intrat în varianta 
engleză), cu o conotaţie evident peiorativă. Fiind un 
detractor al acestei teorii, el încerca să o ducă în 
derizoriu prin această onomatopee care sugera o 
explozie. Hoyle era, din contră, susținătorul tezei 
opuse, cea a unui Univers aflat într-o stare 
staționară, eternă şi imuabilă „care nu are început şi 
nu va avea sfârşit”. 


ISTORIE 


Cântă pe ton, Akhenaton! 
Akhenaton a încercat să impună monoteismul. 


Pentru mulți dintre francezi, de exemplu, 
Akhenaton este un rapper. Inițiaţii îl numesc AKH şi, 
fie că apare singur sau cu formaţia lui, IAM, lumea îi 
adoră flow-ul pe ritmuri specifice din Marsilia. Dar 
trebuie să ne întoarcem în Egiptul Antic pentru a face 
cunoştinţă cu Akhenaton cel original. 

Istoria ţării începe în jurul anului 3200 î.H., când 
Narmer a fondat prima dinastie de faraoni (regi 
atotputernici), după ce a unificat Egiptul de Sus şi 
Egiptul de Jos, mai exact toată Valea Nilului. Este 
perioada în care se dezvoltă scrierea hieroglifică. 

În jurul anului 2600 î.H., Kheops (Khufu), 
reprezentantul celei de-a patra dinastii a faraonilor, 
ordonă construcția unei piramide pe Platoul Giza 
(Gizeh), care să-i adăpostească mormântul. După el, 
fiul său Khafra (Kefren/Khafre), iar apoi şi fiul 
acestuia, Mykerinos, vor înălța la rândul lor piramide 
în apropiere. 

Egiptenii erau în acele vremuri politeişti, credeau în 
mai mulți zei, adesea înfățişați ca jumătate oameni şi 
jumătate animale şi venerațţi la nivel local. Printre ei 
se numărau: Ra, zeul Soarelui, cu cap de şoim; Amon, 
„cel ascuns”, regele zeilor, cu un cap de berbec; 


Osiris, zeul morţilor; Isis, mama universală; Seth, 
simbolul răului etc. 

Egiptenii au ridicat temple în cinstea zeităților lor: 
templul din Luxor, unul dintre cele mai cunoscute, 
construit în secolul al XIV-lea î.H. De Amenophis al 
III-lea (din dinastia a XVIII-a), îi era închinat lui 
Amon. Fiului acestui faraon, Amenophis al IV-lea, i 
se datorează o reformă religioasă radicală. La fel ca 
tatăl său, el nu se mai înțelegea cu preoții lui Amon 
din Teba şi de aceea a decis să părăsească oraşul 
împreună cu soţia lui, Nefer- titi, şi cu cele şase fiice 
ale lor, instaurând monoteismul. Zeul unic la care se 
închina era Aton, o divinitate ce personifica discul 
solar. Pentru a marca lovitura de stat, el însuşi s-a 
rebotezat Akhenaton („Cel plăcut lui Aton” sau 
„Servitorul lui Aton”). 

Al doilea ginere şi succesorul lui Akhenaton nu i-a 
urmat însă exemplul. Se numea Tutankhaton 
(„imaginea vie a lui Aton”), dar el a optat pentru 
Tutankhamon („imaginea vie a lui Amon”) şi a revenit 
la cultul zeului Amon. 

Cu siguranţă, toți cunoaşteţi imaginea superbei 
sale măşti funerare, din aur, perfect conservată în 
Muzeul din Cairo, care a fost descoperită în 1922 de 
arheologii Howard Carter şi Arthur Mace. 

Să intre Soarele! 


Raza soarelui este de 109 ori mai mare decât raza 
ecuatorială a Pământului. 


Considerat o zeitate încă din timpuri străvechi, 
precum şi un personaj mitologic, Soarele este cea mai 
mare şi mai strălucitoare stea dintre miliardele care 
există în galaxia noastră. La scara Universului, nu 
este decât un astru printre alte miliarde de astre. 
Raza sa de 700.000 km reprezintă de 109 ori raza 
ecuatorială a Pământului şi are un volum de un 
milion de ori mai mare decât cel al planetei noastre. 

O sferă uriaşă de gaz (în principal de hidrogen şi 
heliu), cu o vechime de aproximativ 4,6 miliarde de 
ani, el mai are suficientă energie pentru încă 5 
miliarde de ani de acum încolo ca să nu rişte să 
„moară”. În jurul lui gravitează toate planetele Căii 
Lactee şi din acest motiv vorbim despre „sistemul 
solar”. 

Cea mai apropiată stea de Pământ, Soarele se află 
la o distanță de 150 de milioane de kilometri de 
acesta. Dacă ar fi situat mai departe, lumea noastră 
ar fi doar un deşert înghețat, iar dacă s-ar afla mai 
aproape, un iad în flăcări. Lumina pe care o 


generează ajunge la noi în aproximativ 8 minute, cu 
o viteză de 300.000 km/s. Soarele este la originea 
tuturor surselor de viață şi de la el primim atât 
lumină, cât şi căldură. Radiația sa, din care doar o 
mică parte ajunge la noi, traversează stratul de ozon 
şi ajunge la suprafața Pământului, fiind absorbită de 
atmosferă; în lipsa acesteia, viața nu ar fi posibilă. 
Doar razele luminoase sunt vizibile. Datorită lor, 
plantele se dezvoltă, sintetizând materia organică, pe 
care o transformă în glucide cu ajutorul energiei 
luminoase (proces numit „fotosinteză”). 

Razele infraroşii, invizibile, transportă căldura. 
Razele ultraviolete (UV) nu sunt calorifice, adică nu 
transportă căldura, dar pot reprezenta un pericol 
pentru sănătatea omului. 

Soarele este şi o sursă de energie gratuită, curată, 
regenerabilă şi practic inepuizabilă, cu un potenţial 
enorm. Graţie panourilor fotovoltaice, se poate 
produce electricitate. Wattway, prima şosea solară 
din lume, echipată cu panouri integrate direct în 
asfalt, a fost inaugurată în Normandia la sfârşitul 
anului 2016. O secţiune de un kilometru din acest 
drum furnizează suficientă energie pentru iluminarea 
unui oraş cu o populație de 5.000 de locuitori. 

Maratonistul 
Distanța maratonului (42, 195 km) are povestea ei. 


Conform aplicației de navigare instalate pe 
smartphone-ul meu, distanţa dintre Catedrala Notre- 
Dame din Paris şi Disneyland-ul din acelaşi oraş este 
de 42 km. lată o idee de traseu pentru următorul 
maraton de la Paris! Nu va fi greu să se mai adauge 
încă 195 m în plus, indispensabili pentru a atinge 
lungimea regulamentară a maratonului: 42,195 km. 
Cărui fapt îi datorăm această precizie? Este vorba mai 
degrabă despre o persoană, deoarece responsabilul 
pentru stabilirea acestei distanțe a fost un rege 
englez. 

În 1908, Edward al Vll-lea a găzduit la Londra 
Jocurile Olimpice moderne. Maratonul era o probă 
care se desfăşura încă din 1896 pe o distanță de 40 
km, fiind un omagiu adus istoriei Greciei Antice. 
Maraton este un sat aflat la aproximativ 40 km de 
Atena. În 490 î.H., el a fost câmpul de desfăşurare a 
unei bătălii decisive din Războaiele Medice (războaiele 
dintre greci şi perşi). Conform legendei, strategul grec 
Miltiade a trimis la Atena, printr-un alergător, 
mesajul care anunţa victoria sa. Acesta a murit la 
sosire de epuizare, însă a apucat să dea vestea: 


nenikikamen! („Am învins!”). 

Edward al VII-lea dorea ca startul să se dea la 
Castelul Windsor, iar învingătorii să treacă linia de 
sosire în fața Lojii Regale de la White City Stadium, 
aşa că în anul acela marato- niştii au trebuit să 
parcurgă 26 de mile şi 385 de yarzi, echivalentul a 
42,195 km, la fel ca toți atleţii de atunci încolo, 
deoarece măsura a rămas în vigoare. 

Jocurile Olimpice din Antichitate erau o mare 
petrecere în cinstea lui Zeus, zeul zeilor. Adjectivul 
„olimpic” provine de la numele Muntelui Olimp, locul 
unde sălăşluiau zeii greci şi, în acelaşi timp, de la 
Olympia, oraşul în care se desfăşurau aceste 
competiții sportive. Arheologii au descoperit vestigii 
care datează din anul 776 î.H.; se ştie, de asemenea, 
că împăratul roman creştin Teodosiu I sau Teodosiu 
cel Mare a abolit, în 393 d.H., aceste întreceri, 
considerându-le păgâne. 

Jocurile Olimpice moderne au renăscut în 1896 la 
Atena, sub impulsul baronului Pierre de Coubertin 
(1863-1937), un educator francez. Intenţia lor nu mai 
era aceea de a-i venera pe zeii din Panteon, ci mai 
degrabă de a organiza o competiție internațională 
pacifistă sub deviza: „Mai repede, mai sus, mai 
puternic”. 

Pater familias 


Pentru campania sa, „J’accuse...!”, Emile Zola a fost 
condamnat la un an de închisoare şi la plata unei 
amenzi în valoare de 3.000 de franci. 


Ciclul său de douăzeci de romane Les Rougon- 
Macquart poartă subtitlul Istoria naturală şi socială a 
unei famili în timpul celui de-al Doilea Imperiu. 
Acțiunea acestor romane se desfăşoară sub domnia 
lui Napoleon al III-lea şi ele constituie atât fresca unei 
epoci, cât şi o analiză a vieții de familie. 

Fiecare membru al familiei are o traiectorie 
individuală şi, atunci când unul dintre volume se 
concentrează asupra existentei sale, cititorul este 
cufundat într-un univers diferit. Per- sonajul poate fi 
un minor (Germinal), un conductor de tren (Bestia 
umană), un pictor (Creaţie), o vânzătoare dintr-un 
magazin mare (La „Paradisul femeilor”), o prostituată 
(Nana), un speculator (Prada) etc. Oare dacă ar fi ales 
genul romanelor de spionaj, Zola (1840-1902) şi-ar fi 
putut imagina nebuneasca „Afacere Dreyfus” care, 
timp de doisprezece ani, a afundat Franţa într-un 
climat de război civil? 

O scurtă prezentare: Căpitanul în armată Alfred 
Dreyfus este arestat sub suspiciunea că ar fi transmis 
informații militare în Germania. Suntem în anul 


1894, iar înfrângerea suferită în Războiul din 1870 
este o amintire amară pentru francezi. Din cauza 
originii sale evreieşti, Dreyfus pare țapul ispăşitor 
ideal. La scurt timp este condamnat pentru înaltă 
trădare, degradat şi deportat pentru a executa muncă 
silnică. În acest timp, ţara se împarte în două tabere 
şi fiecare alege dacă este „antidreyfusard” („oponent 
al căpitanului Alfred Dreyfus”) sau „dreyfusard” 
(„susținător al căpitanului Alfred Dreyfus”). Emile 
Zola face parte din ultima tabără şi publică, la 13 
ianuarie 1898, în ziarul LAurore, o scrisoare deschisă 
către preşedintele Republicii, Felix Faure, intitulată 
„J'accuse...!” /Acuz...!;. Scriitorul este adus în fața 
justiției şi primeşte o amendă de 3.000 de franci, fiind 
şi condamnat la un an de închisoare, pedeapsa 
maximă pentru defăimare. 

Până în anul 1906, Alfred Dreyfus se va lupta să-şi 
spele onoarea şi până la urmă va reuşi să fie grațiat, 
reabilitat şi chiar decorat. 

în dimineața zilei de 29 septembrie 1902, Emile 
Zola a fost găsit mort în camera sa, întins pe podea. 
Poliţiştii parizieni au concluzionat, fără a-şi da prea 
mult interesul, că a fost vorba despre un accident: 
asfixiere provocată de fumul de la un coş (de fum) 
înfundat. Cu toate acestea, teza asasinării de către un 
„antidreyfusard” răzbunător rămâne în continuare 
plauzibilă. 

Evoluție sacră 


Biserica Anglicană i-a prezentat scuze lui Darwin 
pentru că a respins teoria despre evoluția speciilor. 


Lui Charles Darwin (1809-1882), un naturalist 
englez din epoca victoriană, îi datorăm lucrarea 
intitulată Originea speciilor prin selecție naturală sau 
păstrarea raselor favorizate în lupta pentru existență, 
publicată în anul 1859. Conform teoriei sale, speciile 
nu au rămas neschimbate încă din zorii timpului, ci 
au evoluat şi continuă să o facă diferit în funcție de 
mediu, de condiţiile climatice şi geografice. Această 
noțiune de evoluție continuă să se opună fixismului. 
În cadrul aceleiaşi specii, fiecare individ este unic şi 
vor supraviețui doar aceia care au o capacitate de 
adaptare mai bună. 

Acest fenomen se amplifică de la sine, deoarece 
numai supraviețuitorii se reproduc, transmițând 
evoluțiile descendenților for; restul indivizilor sunt 
sortiți dispariției. Aceasta este legea selecției 
naturale, conform lui Darwin. De la generaţie la 
generație, prin mutații aleatorii, poate apărea o nouă 
specie, diferită de cea inițială, acest proces fiind 
destinat perpetuării. 

Deşi Darwin a fost apreciat în comunitatea 
ştiinţifică, unde teoria lui s-a bucurat de un mare 


succes, opera sa a stârnit mânie în cercurile 
religioase mai intransigente, extrem de ostile 
transformismului, care au văzut în ea un atac la 
adresa Sfântului Duh din Biblie. Asa-numitii 
creationisti fanatici au continuat să susțină spiritul 
şi litera Genezei, ideea că lumea şi ființele vii au fost 
create în urmă cu şase mii de ani de Dumnezeu, în 
şase zile, şi că toți oamenii descind din Adam şi Eva. 
Biserica Anglicană a avut nevoie de o sută cincizeci 
de ani ca să-şi prezinte postum scuzele lui Darwin 
pentru atitudinea sa ostilă față de teoria evoluției 
postulate de acesta. 

Darwin ar fi trebuit să fie medic sau pastor 
anglican, dar, la recomandarea profesorului său de 
biologie de la Cambridge, s-a îmbarcat pe Beagle, o 
navă de cercetare a Marinei Regale Britanice. Timp de 
cinci ani, a navigat la bordul acesteia străbătând 
emisfera sudică, iar la fiecare escală şi-a notat 
minuțios în jurnale observațiile geologice şi zoologice. 
Îşi găsise calea. 

Scena sărutului 


Sărutul... lui Robert Doisneau este o fotografie 
regizată. 


În perioada de după terminarea celui de-al Doilea 
Război Mondial, aşa-numitții fotografi umanişti s-au 
concentrat asupra scenelor de stradă, instantanee în 
care erau surprinşi trecătorii. Unul dintre 
reprezentanții acestei şcoli, Robert Doisneau (1912- 
1994), a părăsit uzinele Renault unde lucra ca 
fotograf industrial, pentru a deveni „pescar de 
imagini”. El fotografia atât parizieni obişnuiţi, 
locuitori din suburbii, cât şi artişti. 

În 1950, în timp ce colabora cu Agenția Rapho, a 
primit o comandă de la revista americană Life având 
ca temă „îndrăgostiți! din Paris”. 

Fotografia pe care o va realiza este bine-cunoscută 
astăzi de toată lumea. Sigur ați văzut-o sub formă de 
afiş sau de tablou pe peretele unei camere ori 
imprimată pe huse de pilotă, pe perdele de duş, pe 
fețe de masă etc. Cu toate acestea, atunci când a 
apărut în revistă, fotografia nu a stârnit un interes 
atât de mare. Sărutul din fața Primăriei înfăţişează un 
bărbat şi o femeie care se sărută cu pasiune de parcă 
ar fi singuri pe lume, înconjurați de tumultul vieții 
pariziene. Ne putem da seama că, în timp ce 


imortalizează acest clişeu romantic în alb-negru, 
fotograful se află pe terasa unei cafenele, în fața 
clădirii Primăriei Parisului. 

Pare o fotografie spontană, iar în anii 1980, când a 
cunoscut succesul, a sedus şi datorită acestei 
impresii de naturaleţe. Expunerea pe scară largă pe 
care o cunoaşte în acea perioadă dă naştere unor 
mari interese financiare. Mai multe persoane s-au 
recunoscut în fotografie şi au solicitat în instanță să 
primească drepturi de autor. Această lăcomie este o 
lovitură dată magiei care înconjura fotografia. 
Informaţiile ies la iveală... în apropierea Domului 
Invalizilor, Doisneau  abordase doi studenţi la 
cursurile de artă dramatică Simon şi îi rugase să 
pozeze pentru el. 

Se numeau Françoise Bornet şi Jacques Carteaud, 
iar povestea for de dragoste a durat doar cât un sărut. 

După şedinţa foto, Robert Doisneau i-a trimis lui 
Françoise Bornet o copie a pozei, apoi aceasta a 
vândut-o la licitație în 2005, încasând suma de 
184.960 de euro. 

Existenţialism 


Uneori, Sartre credea că este urmărit de homari pe 
Champs-Elysées. 


Tean-Paul Sartre (1905-1980), student al 
prestigioasei Ecole Normale Superieure („coala 
Normală Superioară”), care a obținut primul loc la 
concursul de titularizare pentru disciplina filozofie, a 
fost tovarăşul de viață al lui Simone de Beauvoir, care 
a urmat acelaşi program de studii şi a devenit o 
exponentă de seamă a feminismului. 

Profesor, romancier, eseist, dramaturg, intelectual 
de stânga angajat în luptele politice ale epocii sale, el 
şi-a plasat întreaga operă sub semnul filozofiei 
existențialiste, al cărei fondator a fost — o doctrină 
conform căreia „omul este condamnat să fie liber”. 
Într-o lume fără Dumnezeu, în care omul există fără 
nicio intenție divină şi nu îi este predestinat încă de 
la naştere vreun proiect de viaţă, fiind propulsat fără 
nicio rațiune în această existență, deoarece nici el 
însuşi nu a decis să se nască, individul este singurul 
responsabil pentru alegerile şi acţiunile sale. Iar 
această libertate - absolută, la fel cum este şi 
responsabilitatea sa -— îl obligă față de ceilalți să se 
angajeze şi să acționeze. Astfel, „omul nu este nimic 
altceva decât ceea ce se face el însuşi”. 


Din opera sa deosebit de vastă amintim: Greața 
(1938), Zidul (1939), Fiinţa şi neantul (1943), Cu uşile 
închise (1944), Existențialismul este un umanism 
(1946) etc. 

Încă din 1935, Sartre a încercat mescalina, un 
halucinogen puternic, extras dintr-un cactus 
mexican, care l-a făcut să vadă crabi peste tot, chiar 
şi sub pupitrul din clasa în care îşi ținea cursurile. 
Mult mai târziu, în anii '70, era în continuare 
dependent de acest halucinogen, iar crustaceele se 
transformaseră în batalioane de homari care îl 
urmăreau pe Champs-Elysees. 


AFLĂ MAI MULTE 


Corespondenţa sa a fost publicată postum (în 1983) 
de către partenera sa de viaţă cu titlul Scrisori către 
Castor şi către alții. Castor nu este nimeni altcineva 
decât Simone de Beauvoir. Porecla aceasta îi fusese 
dată de un prieten de la Şcoala Normală din cauza 
asemănării numelui Beauvoir cu beaver („castor”, în 
engleză), iar Sartre o adoptase şi el. 


RELIGIE 


Trinitatea hindusă 
În hinduism, zeul Vishnu asigură stabilitatea lumii. 


Hinduismul, religia principală a Indiei, descinde 
din vedism (sau brahmanism), prezent în mileniul al 
Il-lea î.H., al cărui nume provine de la textele sacre, 
Vede („a şti”, în sanscrită). 

Deşi hinduismul este denumit „religia celor 33 de 
milioane de zei”, el are la bază o trinitate numită 
Trimurti. Cei trei zei care o alcătuiesc sunt Brahma, 
Vishnu (Vişnu) şi Shiva. 

Primul este asociat cu crearea lumii, rol ce nu îi 
conferă însă supremația în triadă: nu este foarte 
venerat, deoarece povestea spune că s-ar fi născut 
dintr-o floare de lotus apărută din buricul lui Vishnu. 

Vishnu asigură stabilitatea lumii, conservarea ei. În 
cele patru mâini ale sale, el poartă un disc solar care 
simbolizează ciclul vieţii şi al morţii, o scoică folosită 
ca instrument muzical şi simbol al creaţiei, o bâtă 
reprezentând forța cunoaşterii şi un lotus, floarea 
sacră. Vishnu este înfățişat cu pielea albastră, ca 
personajele din filmul lui James Cameron, Avatar. El 
însuşi are zece avataruri, căci de fiecare dată când un 
pericol se abate asupra lumii coboară pe pământ 
(cuvântul „avatar” însemna la orginie „coborâre, 
„pogorâre”) ca un polițist bun, deghizat, după caz, în 


peşte,  broască-țestoasă, porc-mistreţ, leu, pitic 
transformat în uriaş, topor, prințul Rama, eroul 
Krishna, Buda. Acestea sunt toate încarnările lui de 
până acum, pentru că a zecea urmează să se 
înfățişeze: el va fi Kalki, călare pe un armăsar alb, 
gata să prevină Apocalipsa şi să înceapă trezirea 
umanității. 

Al treilea protagonist este Shiva. El are atât o latură 
distructivă, înfricoşătoare, cât şi una creatoare, 
milostivă. Este celebru prin dansul său, pe care îl 
execută în centrul unui cerc de flăcări, strivind sub 
picioare demonul ignoranței. 


AFLĂ MAI MULTE 


Aproape sigur ai un prieten sau ştii pe cineva care 
are un tatuat un OM (sau AUM), un fel de 3 urmat de 
un şoarece stilizat (mai degrabă o semilună!), având 
desupra un C răsturnat. Este o mantră, o formulă 
sacră care evocă sunetul originar şi creator. El 
reuneşte trei foneme sanscrite: A de la Brahma, U de 
la Vishnu şi M de la Shiva. 


LITERATURĂ 
IP 


F g r 


În căutarea TIMPULUI PIERDUT 


Oraşul llliers şi-a luat numele de llliers-Combray 
după opera lui Proust. 


În căutarea timpului pierdut, cea mai importantă 
lucrare a lui Marcel Proust (1871-1922), este un ciclu 
de romane, o operă cu caracter autobiografic, în care 
imaginarul şi poezia ocupă locul principal, dar este 
totodată şi un roman inițiatic, psihologic, filozofic şi 
memorialistic. Constituie, de asemenea, o reflecţie 
asupra artei, literaturii, timpului, precum şi o frescă 
a societății burgheze şi aristocratice de la începutul 
secolului XX. Este, nu în ultimul rând, povestea unei 
vocații literare. Stilul lui Proust, arhitectura 
romanescă care se îndepărtează de tradiția narațiunii 
liniare şi viziunea despre lume a autorului au pus 
bazele romanului modern. Dacă primele patru 
volume i-au apărut în timpul vieții (Swann, La umbra 
fetelor în floare, Guermantes, Sodoma şi Gomora), 
ultimele trei au fost publicate postum (Captiva, 
Plecarea Albertinei, Timpul regăsit). 

Prima parte a volumului întâi al ciclului în căutarea 
timpului pierdut, şi anume Swann, se intitulează 
„Combray”. Este numele satului imaginar în care 
naratorul şi-a petrecut vacanțele alături de familie. 


Aici locuia mătuşa lui, Leonie, şi tot aici i-a rămas 
întipărit în memorie gustul madlenei înmuiate în ceai, 
cu care ea obişnuia să-l servească. De câte ori gusta 
o madlenă, aceasta îi evoca amintirea copilăriei sale. 
Satul care l-a inspirat pe autor şi în care acesta a 
copilărit există în realitate şi se numeşte Illiers (în 
Eure-et-Loir), dar a fost redenumit Illi- ers-Combray 
în 1971, ca un omagiu adus lui Proust cu ocazia 
centenarului naşterii sale. 


AFLĂ MAI MULTE 


În 1912, Nouvelle revue française („Noua revistă 
franceză”), fondată de Gaston Gallimard, refuză să 
publice Swann. Andre Gide este cel care s-a opus, în 
primul rând din cauza descrierii interminabile a unui 
ceai de tei, care l-a făcut să adoarmă. Cartea va 
apărea însă în anul următor la Editura Grasset, pe 
cheltuiala autorului. Însă Gallimard s-a grăbit să-şi 
îndrepte eroarea, a cumpărat exemplarele rămase din 
tirajul de la Grasset şi a publicat cel de-al doilea 
volum al lui Proust. 


ISTORIE 


God save the Viking 
Vikingii foloseau urina drept combustibil. 


Vikingii au terorizat Europa de la sfârşitul secolului 
al VIII-lea până în secolul al XI-lea. Ei proveneau din 
Scandinavia, regiune care include Norvegia, Suedia şi 
Danemarca. Numele lor derivă din cuvântul nordic 
vechi vik, care însemna „golf'. Erau un fel de pirați 
care mergeau dintr-un golf în altul, chiar dacă 
această etimologie este contestată. 

Nu aveau doar ingeniozitatea de a-şi folosi urina pe 
post de combustibil, ci şi fler pentru comerț, erau 
buni marinari şi aventurieri mânați de dorința de 
explorare. Poate că la început îşi căutau doar clienți 
noi, dar când au văzut bogăţiile bisericilor noastre, 
invidia a fost prea puternică. Era de ajuns să-şi umfle 
pieptul, uneori să despice cu securea craniile 
călugărilor, de exemplu, ca mai apoi să plece cu 
drakkarurile — denumirea corăbiilor lor, ce provine de 
la cuvântul „dragon” - încărcate de comori. Epoca 
vikingă începuse! Tradiţia plasează debutul acesteia 
în anul 793, data unei sângeroase incursiuni la 
Mănăstirea Lindisfarne (în nord-estul Angliei). 
Aventurile lor i-au purtat departe: din Scoţia până în 
Irlanda, din Groenlanda până în America de Nord, din 


Spania până în Itala şi din Rusia până la 
ConstantinopoL 

Dacă ne gândim la succesul şi la evoluţia lor, la 
sentimentul de invincibilitate pe care îl transmiteau, 
ne putem întreba de ce astăzi nu suntem cu toții 
vikingi. Pentru că aceşti războinici aventurieri au 
devenit sedentari şi au început să frecventeze 
bisericile, în loc să le jefuiască, au fost asimilați. 


Normanzii sunt şi ei nişte vikingi! Normanzii, adică 
„bărbaţii din nord”. Regiunea pe care o numim 
Normandia era o poartă de intrare nemaipomenită 
pentru vikingi: avea ieşire la mare şi oferea un drum 
drept ce le permitea incursiunile de jefuire a 
Parisului, navigând pe Sena. Pentru a limita 
pagubele, Carol al Ill-lea, zis „Cel Simplu” (879-929), 
a încheiat o înţelegere cu conducătorul vikingilor, 
Rollon, care se simţea deja ca la el acasă în viitoarea 
Normandie. L-a oferit ducatul, cu condiția să devină 
vasal al regelui Franței şi să se convertească la 
catolicism. Acesta a acceptat, iar acordul a fost 
semnat în anul 911 la Saint-Clair-sur-Epte. 


STIINTĂ ŞI TEHNICĂ 


Furt intelectual 


Creierul lui Einstein a fost furat după moartea sa de 
către medicul legist. 


Pentru publicul larg, Albert Einstein (1879-1955) 
este în primul rând un chip dintr-un portret: bărbatul 
cu păr vâlvoi şi un aer poznaş. 

Născut în Germania, laureatul Premiului Nobel 
pentru Fizică în 1921 şi unul dintre cei mai mari 
oameni de stiintă din istorie, Einstein a fost un geniu 
care însă nu a prea strălucit în anii de studiu. 

Numele său este asociat cu Teoria relativităţii, care 
va schimba complet viziunea asupra lumii. Această 
teorie demonstrează că timpul şi spaţiul, noţiuni care 
guvernează Universul — despre care se credea că sunt 
stabile şi imuabile —, sunt de fapt relative (singurul 
dat invariabil fiind viteza luminii). Aşadar, timpul se 
scurge mai repede în vârful Turnului Eiffel decât la 
nivelul solului. În mod similar, dacă am avea doi 
gemeni, iar unul ar călători într-o rachetă cu o viteză 
apropiată de cea a luminii, iar celălalt ar rămâne pe 
Pământ, ultimul ar îmbătrâni mai repede: viteza are, 
aşadar, impact asupra trecerii timpului. 

Einstein a intrat în posteritate şi grație unei ecuații 
matematice, E = mc2, care afirmă că materia poate fi 
transformată în energie şi invers. Această echivalență 


stă la baza cercetărilor privind energia nucleară, fiind 
folosită inclusiv la crearea bombei atomice, chiar 
dacă Einstein nu a participat personal la acest 
proiect. După ce s-a mutat în Statele Unite pentru a 
fugi de Hitler, savantul l-a sfătuit pe preşedintele 
Roosevelt să încurajeze cercetarea în această direcţie, 
pentru ca naziştii să nu le-o ia înainte americanilor. 
Cu toate acestea, atunci când bomba a fost lansată 
asupra Japoniei, Einstein a fost uimit, apoi şi-a 
petrecut tot restul zilelor pledând pentru pacifism. 

La moartea sa, medicul legist care a efectuat 
autopsia, fascinat de acest simbol al inteligenței 
umane, i-a sustras creierul pentru a-l analiza şi l-a 
păstrat într-un borcan cu formaldehidă. 


AFLĂ MAI MULTE 


În 1952, Ben Gurion, prim-ministrul Israelului, i-a 
propus lui Einstein funcția onorifică de preşedinte, 
dar el a refuzat politicos această ofertă: „Deşi cunosc 
Legile Universului, nu ştiu aproape nimic despre 
fiinţele umane.” 


MITOLOGIE 


Z de la Zeus 
Zeus i-a declarat război tatălui său. 


Romanii îl numeau Jupiter (sau Iupiter). Zeus nu a 
păşit cu dreptul în viață. Cronos, tatăl său, a fost un 
titan, un gigant puternic, fiul lui Uranus (Cerul) şi al 
Geei (Pământul). S-a căsătorit cu sora lui, titanida 
Rhea, şi a hotărât să-i înghită, rând pe rând, pe toți 
copiii născuţi de aceasta, deoarece un oracol îi 
prezisese că va fi detronat de fiul său - la fel cum 
făcuse şi el cu tatăl lui, pe care îl castrase. 

Când urma să dea naştere celui de-al şaselea copil, 
Rhea, care pierduse deja trei fete şi doi băieţi, aceştia 
fiind înghițiți de tatăl lor, s-a ascuns ca să-l nască pe 
Zeus şi l-a încredințat nimfelor, tinere divinităţi care 
l-au hrănit cu laptele caprei Amalthea. De mic, Zeus 
îşi află povestea şi destinul, aşa că se grăbeşte să se 
răzbune pe tatăl lui. La momentul potrivit, Zeus 
declanşează un război, Titanomahia, în care se aliază 
cu ciclopii şi cu hecatonhirii sau centimanii (creaturi 
cu o sută de brațe şi cincizeci de capete), care 
fuseseră îngropaţi odinioară de Cronos sub pământ 
şi eliberaţi de Zeus, şi luptă împotriva titanilor. Îl 
obligă apoi pe tatăl său să-i scuipe înapoi pe frații şi 
surorile sale: Poseidon, Hades, Hestia, Demeter (sau 
Demetra) şi Hera. După ce ajunge atotputernicul rege 


al zeilor, se căsătoreşte cu Hera şi domneşte asupra 
Olimpului, cu mănunchiul de fulgere în mână, iar ea 
devine cea mai faimoasă soţie înşelată din istorie. Dar 
nici Hera nu stă cu brațele încrucişate, ci urzeşte 
planuri de răzbunare infame împotriva rivalelor sale. 


AFLĂ MAI MULTE 


Zeus era şi un maestru al metamorfozelor. Fiind 
dependent de sex, el abuzează de acest subterfugiu 
pentru a seduce zeițe atrăgătoare, frumoase 
muritoare, şi chiar un chipeş prinț troian. Câteva 
exemple: îi împrumută trăsăturile lui Artemis (zeița 
vânătorii) pentru a o seduce pe una dintre 
însoțitoarele acesteia, nimfa Callisto; se transformă 
într-o lebădă pentru Leda; devine o ploaie de aur 
pentru Danae, un nor pentru Io; îi face curte Europei 
luând înfăţişarea unui taur alb cu coarne aurite; se 
preschimbă în satir (fiecare dintre divinitățile rustice 
din mitologia greacă, reprezentată printr-o ființă cu 
corp omenesc acoperit de păr, cu coarne şi picioare 
de țap sau de cal, care personifică instinctele brutale) 
ca să se apropie de Antiope; în şarpe ca să o seducă 
pe Persefona; îi apare sub înfăţişarea unui vultur lui 
Ganymede etc. 


ISTORIE 


Ludovikipedia 
Sfântul Ludovic este Ludovic al IX-lea. 


Chiar dacă au existat câteva mici pauze spre finalul 
perioadei, în general Franţa a fost o monarhie din 481 
până în 1848. În această perioadă au domnit 18 regi 
cu numele de Ludovic. 

Se obişnuia ca numelor acestora să li se ataşeze 
uneori porecle. Ludovic I a trăit în secolul al IX-lea, 
aparținea dinastiei carolingiene şi era supranumit 
„cel Pios” (în general, deşi alteori era numit „le 
Debonnaire”, adică „cel vesel/amuzant”). Pe tron s-au 
succedat apoi Ludovic „cel Gângav” (numărul 2), 
Ludovic „cel Leneş” (numărul 5), Ludovic „cel Gras” 
(numărul 6), Ludovic „Inimă de Leu” (numărul 8) etc. 
Există şi un Ludovic amintit doar prin porecla sa, nu 
prin număr, Sfântul Ludovic. Reprezentant direct al 
dinastiei Capeţienilor, acesta a domnit între 1226 şi 
1270 cu numele de Ludovic al IX-lea. El a fost 
declarat „sfânt” mai ales pentru că s-a făcut remarcat 
în timpul Cruciadelor, deşi victoriile sale nu au fost 
unele însemnate. 

Încă din 1096, cavalerii plecau din Occident la 
îndemnul Papei pentru a apăra locurile sfinte ale 
Palestinei amenințate de turci şi de musulmani. În 


1244, în timp ce Ierusalimul era cucerit de 
musulmani, Ludovic al IX-lea s-a îmbolnăvit, dar apoi 
s-a însănătoşit în chip miraculos şi, în semn de 
recunoştinţă, a hotărât să îmbrace armura de cruciat 
şi să meargă în Ţara Sfântă pentru a conduce cea de- 
a şaptea cruciadă. 

Mama sa, Blanche de Castilia, a preluat 
conducerea regatului. Regele s-a întors şase ani mai 
târziu, după ce a înregistrat un eşec răsunător. Însă 
ce este mai rău de-abia acum urmează: 

în 1270, a plecat în cea de-a opta cruciadă (ultima) 
şi a fost răpus de ciumă în Tunis. Sau, după alte 
surse, mai sigure, ar fi murit de dizenterie, o boală 

mai puțin „glorioasă” sau „elegantă”. 


AFLA MAI MULTE 


Sfântul Ludovic este asociat nu numai cu 
cruciadele, ci şi cu justiţia. În imaginarul colectiv, el 
împărțea dreptatea sub un copac, mai exact sub un 
stejar. Nu ştim dacă este realitate sau pur şi simplu 
o legendă, dar datorăm această informaţie unui 
cronicar al acestuia, Joinville (1224-1317). În 
lucrarea sa Viaţa Sfântului Ludovic, acesta precizează 
chiar faptul că stejarul respectiv se afla în Bois de 
Vincennes (parc în estul Parisului, cel mai mare 
spaţiu verde parizian). 


FILOZOFIE 


Filozoful fotbalist 
Camus a fost în tinerețe un celebru jucător de fotbal. 


Albert Camus (1913-1960) nu a intrat în posteritate 
pentru abilitățile lui ca portar de fotbal din tinereţea 
sa, petrecută în Algeria, ci ca unul dintre cei mai mari 
scriitori şi filozofi ai secolului XX, laureat al Premiului 
Nobel pentru Literatură în 1957. 

Născut într-o familie foarte săracă (de algerieni de 
origine europeană repatriați în Franţa), el a fost 
crescut de o mamă iubitoare, dar analfabetă, fără să- 
şi cunoască tatăl, căzut pe front în Bătălia de pe 
Mama. A fost un elev şi un student eminent şi a putut 
studia datorită burselor obţinute cu ajutorul 
profesorilor săi. Cu toate acestea, tuberculoza l-a 
împiedicat să devină profesor de filozofie şi să aibă o 
carieră universitară. 

A avut o serie de locuri de muncă modeste, a fondat 
un teatru şi a devenit jurnalist, apoi a părăsit Algerul 
şi s-a mutat la Paris, a susținut lupta republicanilor 
spanioli împotriva dictaturii lui Franco şi s-a implicat 
în Mişcarea de Rezistență. După Eliberare, a ocupat 
postul de redactor-şef al revistei Combat, o publicaţie 
a Rezistenței Franceze. 

Şi-a publicat primele lucrări, Străinul, Mitul lui Sisif, 
în 1942; după război, au văzut lumina tiparului o 


serie de romane, piese de teatru şi eseuri — Ciuma 
(1947), Omul revoltat (1951) etc. —, care s-au bucurat 
de un mare succes. 

Reflecția sa este centrată în jurul unei viziuni 
umaniste asupra condiției omului. Camus este 
conştient de absurdul acesteia într-o lume din care 
Dumnezeu este absent. Care este sensul vieții? 
Merită oare aceasta să fie trăită? După Camus, există 
doar un singur răspuns posibil pentru a depăşi 
condiția absurdă a vieţii: revolta, în special împotriva 
nedreptății. 


AFLA MAI MULTE 


La 4 ianuarie 1960, Camus şi-a pierdut viața pe loc 
într-un accident de maşină. Automobilul Facel Vega, 
condus de editorul şi prietenul său Michel Gallimard, 
s-a izbit de un platan în departamentul Yonne 
(regiunea Bourgogne). O moarte cu atât mai absurdă, 
cu cât scriitorul îşi cumpărase bilet pentru a se 
întoarce cu trenul. În această ultimă călătorie, între 
Vaucluse şi Paris, Camus avea în servietă primele 
144 de pagini ale unui roman autobiografic. 
Lucrarea, rămasă neterminată, va fi publicată 
postum (1994) subtitlul Primul om. 


ISTORIE 


Oraşul Interzis 


Oraşul Interzis a fost construit în timpul dinastiei 
Ming. 


Reşedinţa împăraţilor chinezi timp de cinci sute de 
ani are o întindere atât de vastă, încât poartă 
denumirea de „oraş”. Acest palat este unul dintre cele 
mai mari din lume. 

De ce este folosit termenul „interzis”? Pentru că 
doar suveranului şi suitei sale le era permis accesul 
în interior. Dar acum acest epitet nu mai este de 
actualitate, deoarece ansamblul se află în topul 
primelor cinci destinații turistice din lume, 
aproximativ 15 milioane de turişti trecându-i pragul 
în fiecare an. Prin comparație, Luvrul primeşte anual 
doar 9 milioane de vizitatori. 

În 1368, penultima dinastie chineză, Ming, a 
preluat puterea. Membrii acesteia îşi stabiliseră 
capitala în Nanjing, până când al treilea reprezentant 
al lor, Zhu Di (numit Yongle, adică „Bucuria eternă”), 
a optat pentru Beijing. În 1406, el a demarat 
construcția unui oraş imperial. Aproximativ un 
milion de muncitori şi 100.000 de meşteşugari au 
lucrat pentru a ridica acest complex care se întinde 
pe 72 de hectare, un adevărat oraş împrejmuit de un 


zid cu înălțimea de 10 m, lungimea de 960 m şi 
lățimea de 750 m. Şantierul a fost închis paisprezece 
ani mai târziu. 

În secolul al XVII-lea, China a fost invadată de 
manciurieni, iar dinastia Ming a pierdut puterea, 
fiind înlocuită de ultima dinastie care a condus țara, 
Qing. La rândul lor, aceştia vor pierde puterea în 
1912, dar ultimul împărat, Pu Yi, va rămâne în 
Oraşul Interzis până în 1924, fiind aproape un 
prizonier în aripa denumită „curtea interioară”. 
Oraşul Interzis a fost transformat în muzeu în anul 
următor, iar în 1987 a fost înscris în Patrimoniul 
Mondial UNESCO. 


AFLĂ MAI MULTE 


Frumuseţea locului este completată de sonoritatea 
poetică a numelor unor clădiri: Podul central al apelor 
de aur, Poarta virtuţii manifeste, Belvede- rele 
bunăvoinţei întrupate, Camera gândurilor pioase, 
Poarta esenței lunii, Pavilionul celor zece mii de 
primăveri, Palatul purității cereşti, Pavilionul ploii de 
flori, Zidul celor nouă dragoni, Sala armoniei 
supreme, Sala cultivării mentale, Sala gloriei literare 
etc. 

Oh, goții mei! 
La origine, termenul „gotic” era unul peiorativ. 


Arta gotică, termen ce face trimitere mai ales la 
arhitectura gotică, cea religioasă, s-a dezvoltat în 
Franța între secolul al XIl-a şi jumătatea secolului al 
XVI-lea, fiind succesoarea artei romanice. Noi tehnici 
arhitecturale, cum ar fi utilizarea bolții în ogive 
încrucişate*, care permite sprijinirea greutății pe 
patru stâlpi, precum şi arcul frânt (sau ogival)* au 
permis construirea unor clădiri mai suple şi totodată 
mai înalte. Alături de acestea, arcele bufante* aveau 
funcția de a împiedica surparea zidurilor sub efectul 
presiunii laterale. 

Acest nou stil a apărut pentru prima dată în 
Franța, de exemplu, în 1144, odată cu reconstrucția 
Bazilicii Saint-Denis, şi a fost denumit inițial „stil 
francez” (opus francigenum) sau artă ogivală. Abia la 
începutul secolului al XVI-lea se vorbeşte despre arta 
gotică. În concepţia pictorului italian Rafael, 
termenul este peiorativ şi sinonim cu „barbar”. Se 
referă la goți, un trib de origine germanică 
responsabil pentru jefuirea Romei (sacco di Roma) în 
secolul al VI-lea, aceştia fiind considerați întruparea 
barbariei. Arhitectura gotică părea a fi contrară 
canoanelor Renaşterii italiene, care susțineau o 


revenire la estetica Antichității şi la caracterul 
ordonat şi armonios al arhitecturii din Grecia Antică. 

Cu toate acestea, artei gotice îi datorăm, de 
exemplu, cele mai frumoase catedrale ale Franței: 
Notre-Dame de Paris, Notre-Dame de Chartres, 
catedrala din Bourges, Notre-Dame din Strasbourg 
etc. Spațiile decupate de mari dimensiuni ale 
catedralelor gotice au permis intrarea luminii şi au 
fost acoperite cu vitralii care îţi taie respiraţia. 

Un mic glosar de care aveţi nevoie pentru a putea 

deveni constructori de catedrale gotice: 

> Arc butant: element de susținere în formă de arc, 
amplasat în afara clădirii. Sprijinit pe un 
contrafort, el susține zidul în punctele în care se 
exercită presiunea cea mai mare. 

> Arc frânt (sau ogival): două jumătăți de arc 
simetrice, care se sprijină una pe cealaltă. 

> Contrafort: pilastru masiv, perpendicular pe un 
zid, destinat măririi rezistenţei acestuia împotriva 
presiunii altor elemente de zidărie. 

> Boltă în ogivă încrucişată: boltă formată din 
două arce care se intersectează pe diagonală. 

Explozia preţului 
Alfred Nobel a inventat dinamita. 


Merită un Premiu Nobel!” Folosim această expresie, 
adesea ironic, deoarece în realitate Premiul Nobel este 
sinonim cu excelența într-un anumit domeniu. Are o 
valoare simbolică şi mai mare atunci când premiul i 
se acordă unui apărător al păcii în lume. 

Alfred Nobel a trăit în Suedia între 1833 şi 1896 şi 
principala lui preocupare era pacea. Ea l-a motivat 
chiar pe Nobel, care era chimist de meserie, să 
inventeze... dinamita. Nu este o glumă! El a crezut că 
această invenţie are potenţialul de a pune capăt 
războaielor. Cunoaşteţi cu toţii sfârşitul poveştii: 
conflictele armate au continuat, iar dinamita a 
devenit un produs care a avut un mare succes. 

Fiul unui producător de explozibili, Alfred Nobel a 
preluat afacerea familiei şi a fost foarte interesat de 
nitroglicerină, pe care îşi propunea să o producă pe 
scară industrială. Proiectul nu a fost lipsit de riscuri, 
o explozie la fabrica lui curmându-i viața fratelui său 
mai mic. Acest lucru nu l-a descurajat însă şi ela 
continuat să lucreze la modalități de stabilizare a 
acestui lichid. A trebuit să-i adauge o substanță 
absorbantă şi a identificat diatomitul, o rocă 
silicioasă moale şi poroasă, care conține fosile. Astfel, 


în 1866 a luat naştere dinamita. 

De pe urma acestei invenţii şi a altor 349 de brevete 
obținute în timpul vieţii sale, Alfred Nobel a adunat o 
avere impresionantă, care însă i-a declanşat şi un 
acut sentiment de vinovăţie. Neavând moştenitori, a 
decis să-şi lase banii, prin testament, unei cauze 
nobile. Dorinţa sa era ca, în fiecare an, persoane cu 
merite deosebite, femei sau bărbaţi, să primească o 
sumă substanţială de bani pentru reuşite în 
domeniul fizicii, chimiei, medicinei, literaturii sau 
luptei pentru pace. Prestigiul unui astfel de premiu 
ar fi urmat să le recunoască şi recompenseze munca 
deosebită, dar şi să-i ajute să o continue. 

Testamentul a fost citit după moartea sa, iar prima 
ceremonie de acordare a premiilor a avut foc pe 10 
decembrie 1901. 

Este cunoscută performanța obținută de Marie 
Curie (1867-1934), de două ori laureată cu Nobel. Ea 
a obţinut Premiul Nobel pentru Fizică în 1903, 
împreună cu Pierre Curie şi Henri Becquerel, şi 
Premiul Nobel pentru Chimie, în 1911, pentru 
cercetările sale privind radiul şi compuşii acestuia. 


FILOZOFIE 


Sclavul eliberat 
Epictet a fost un filozof stoic. 


Un fost sclav, torturat de stăpânul său nemilos 
înainte de a fi eliberat, Epictet (circa 50 — circa 125 
sau 130 d.H.) a fost un filozof grec. La fel ca Socrate, 
el nu a lăsat nicio lucrare scrisă. Învățăturile lui au 
fost transmise posterității de discipolul său, Arrian, 
care, după ce a urmat cursurile lui Epictet, a scris în 
limba greacă Conversaţiile şi Manualul. 

Filozofia epictetiană face parte din curentul 
stoicismului, doctrină ale cărei baze au fost puse la 
Atena de Zenon din Kition (Fenicia), în secolul al IV- 
lea î.H., fiind cunoscută şi ca filozofia porticului — era 
predată lângă un portic, un fel de galerie acoperită 
numită în greacă stoa. Stoicismul a continuat să ia 
amploare şi să se răspândească în Roma până în 
secolul al II-lea e.n. Filozoful Seneca (Scrisori către 
Lucilius) şi împăratul roman Marc Aureliu (Gânduri 
către sine însuşi) sunt reprezentanţi ai acestuia, 
stoicismul fiind o filozofie care transcende clasele 
sociale, adresându-se tuturor: de la sclavul eliberat 
până la conducători. 

Pentru stoici, Universul este un întreg coerent, iar 
omul trebuie să trăiască în armonie cu natura. 
Singurul lucru care contează este prezentul, deoarece 


omul nu poate interveni nici asupra trecutului, care 
nu face decât să trezească regrete, nici asupra 
viitorului, care provoacă frică. Libertatea se află în 
centrul moralei lui Epictet, acesta considerând că nu 
există nimic în stare să subjuge gândirea unui om 
liber. 

Dar înțeleptul nu caută să acționeze asupra ordinii 
lumii, căci aceasta din urmă nu depinde de el. În 
schimb, poate acționa asupra propriei judecăți şi a 
felului în care înțelege lucrurile — de exemplu, 
moartea unei persoane dragi. Nefericirea nu este 
provocată de evenimente exterioare, ci de modul în 
care noi le privim, de confuzia dintre aceste două 
planuri. Voința se exprimă prin acceptarea a ceea ce 
este: „Nu aştepta ca evenimentele să se întâmple aşa 
cum îți doreşti; ia hotărârea să-ți doreşti ceea ce ţi se 
întâmplă şi atunci vei fi fericit.” 

Nu se cunoaşte numele adevărat al lui Epictet. 
Porecla sa derivă de la cuvântul grecesc epiktetos, 
care înseamnă „dobândit”, ideea de dobândire (în 
sensul de „om cumpărat”) făcând trimitere la condiția 
sa inițială de sclav. 


RELIGIE 


Execuţie testamentară 
Succesiunea profetului Mahomed ridică probleme. 


Cititorii noştri musulmani ne vor ierta pentru 
prezentarea atât de schematică, dar pentru cei 
neinițiați este dificil să se orienteze atunci când aud 
despre conflictele dintre sunniți şi şiiţi. Să începem 
de la numere: lupta este inegală, deoarece primii 
reprezintă 85% dintre credincioşii musulmani. 

Această diviziune se află la temelia Islamului, căci 
ține de moştenirea profetului Mahomed. 

În jurul anului 610, Mahomed, în vârstă de 
patruzeci de ani, are o viziune: Arhanghelul Gabriel i 
se înfăţişează ca să-i aducă Cuvântul lui Dumnezeu. 
Va mai primi alte mesaje în continuare, pe care le va 
aduna în Coran. Pe măsură ce numărul adepților săi 
creşte, se înmulțesc şi persecuțiile: Mahomed este 
silit să părăsească Mecca (hegira) şi îşi găseşte 
adăpost la Medina, unde moare în anul 632. 

Oare profetul nu s-a gândit la ceea ce avea să 
urmeze? El nu lasă indicaţii cu privire la un posibil 
succesor. Cine va fi calif („cel care vine după”)? Aii ar 
fi putut fi moştenitorul profetului, dar îi este preferat 
Abu-Bakr, unul dintre socrii lui Mahomed (tatăl 
Aishei, a treia soție a acestuia). Aii ajunge în cele din 
urmă al patrulea calif (în 656). Este acuzat că şi-ar fi 


ucis predecesorul şi împotriva sa se formează o 
opoziție puternică, condusă în principal de 
guvernatorul Siriei, Muawiyah sau Moavia. Acesta 
din urmă preia puterea şi întemeiază dinastia 
Omeiazilor (sau dinastia omeiadă), după ce la rândul 
său Ali este asasinat. Când fiul lui Moavia, Yazid, este 
numit succesor şi preia puterea, fiul lui Ali, Hussein, 
se revoltă. El este decapitat pe loc şi, după dispariția 
sa, ia naştere comunitatea şiită. 

Să explicăm alți doi termeni legaţi de Islam: halal şi 
haram. Primul termen înseamnă în arabă „permis, 
legal”, iar al doilea, opusul său. Printre preceptele 
acestei religii există anumite permisiunii şi interdicții 
alimentare. Carnea de porc şi alcoolul sunt haram, la 
fel şi carnea de câine, de leu, insectele etc. Carnea de 
vită, cea de iepure şi cea de berbec pot fi consumate, 
însă este obligatoriu ca animalele să fie sacrificate 
după ritualurile islamice, adică să fie ucise fără a fi 
lovite, în timp ce măcelarul rosteşte numele lui Allah. 

Cioara din fabulă 
La Fontaine nu a scris doar fabule. 


Când rosteşti numele lui Jean de La Fontaine 
(1621-1695), un cuvânt îți vine automat în minte, ca 
şi cum ai apăsa pe un buton: fabule! Această reacție 
automată ar putea sugera că autorul francez nu a 
scris nimic altceva, ceea ce nu poate fi decât departe 
de adevăr! în realitate, el a abordat toate genurile de 
poezie (galantă, religioasă, satirică, lirică, didactică, 
dramatică etc.), a semnat romane, epistole, scrisori şi 
discursuri şi chiar nuvele libertine şi licențioase a 
căror vânzare a fost inter- zisă, deoarece s-a 
considerat că ar fi prea îndrăznețe. Cu toate acestea, 
Fabulele reprezintă capodopera sa (sunt mai mult de 
240, împărțite în 12 cărți, publicate între 1668 şi 
1694). El şi-a pus amprenta asupra genului, 
dobândind celebritatea în timpul vieţii şi ocupând un 
loc special în istoria literaturii pentru că a 
transformat fabula într-o specie literară cu drepturi 
depline. Când a făcut din animale nişte protagonişti 
ai creațiilor sale, obiectivul lui nu a fost să determine 
întreaga grădină zoologică să vorbească în versuri. În 
spatele pisicilor, maimutelor, câinilor, iepurilor, 
țestoaselor, vulpilor, leilor, broaştelor, lupilor, urşilor, 
corbilor, porcilor,  greierilor, mieilor, furnicilor, 


şoarecilor, se ascund de fapt diverse tipuri umane, cu 
trăsăturile lor de caracter, cu psihologia lor, cu 
defecte şi calități. La Fontaine le foloseşte pentru a-şi 
transmite filozofia, viziunea sa asupra societății 
timpurilor sale şi, în special, asupra Curţii regale. 
Fabula, inclusiv prin morala ei, care dăinuie adesea 
sub formă de proverb, îşi propune să instruiască în 
câteva cuvinte. Fiind învățate cel mai adesea încă din 
copilărie, fabulele lui La Fontaine rămân întipărite în 
memorie şi în acest fel reuşesc să-şi atingă scopul 
educațional. 

Sunt convinsă că puteți cita din memorie: „Că de 
mult, foarte de mult/Din punga celor ce- 
ascult/Lingugşitorii trăiesc” (Corbul şi vulpea); „Nu e 
fricos pe lume - s-ar zice, în sfârşit; / Ca-n spaimă să 
nu fie de altul depăşit” (Iepurele şi broaştele); 
„Dreptatea-i totdeauna de partea celui tare; /V-o 
dovedeşte această întâmplare” (Lupul şi mielul)... 

La Fontaine s-a inspirat din fabule deja existente, 
scrise de autorul grec Esop (secolul al VI-lea î.H.) şi 
de poetul latin Fedru (10 î.H. — 54 d.H.). 


ISTORIE 


Ioana d'Arc 


Jeanne d'Arc (Ioana d'Arc) a sărit din turnul 
castelului din Beaulieu-en-Vermandois, încercând să 
evadeze. 


Ioana d'Arc s-ar fi născut în 1412, în Domremy, 
într-o familie de ţărani. De la vârsta de treisprezece 
ani, a început să audă voci: pe Sfântul Mihail, Sfânta 
Margareta şi Sfânta Ecaterina, care o îndemnau să-şi 
salveze tara din dezastrul în care se afla. Precedentul 
rege, Carol al VI-lea, era nebun şi îl desemnase pe 
regele Angliei ca succesor la tron. Era deci nevoie ca 
adevăratul său moştenitor, Carol al VIll-lea, să fie 
repus urgent în drepturi, iar englezii să fie alungaţi 
definitiv din Franța. Ioana d'Arc nu ascultă de aceste 
voci înainte să împlinească şaptesprezece ani. Dând 
dovadă de multă hotărâre, ajunge să fie condusă de 
Carol la Castelul de la Chinon. Discuţiile lor au rămas 
secrete, dar în cele din urmă acesta a decis să opună 
pe „Fecioara din Orleans” în fruntea armatei. 

La 8 mai 1429, oraşul Orleans este eliberat; la 17 
iulie, Carol al Vll-lea este încoronat la Reims. Dar 
lupta este departe de a se fi încheiat, iar Jeanne 
continuă să străbată ţara, până când este luată 
prizonieră. Întemnițată în castelul Beaulieu-en-Ver- 


mandois, ea sare din turn pentru a evada. În zadar! 
Gestul ei este considerat o tentativă de sinucidere, 
fapt care nu este în favoarea ei atunci când este 
judecată de un tribunal al Inchiziției. Condamnată 
pentru erezie, ea îşi reneagă credința. Fără îndoială 
că nu a fost decât un moment de slăbiciune, în urma 
torturii, şi, ascultându-şi curajul, şi credința, ea îşi 
îmbracă din nou, după scurt timp, hainele bărbăteşti, 
ceea ce, pentru judecători, reprezintă un simbol al 
convingerilor şi o dovadă a vinovăţiei ei. Urmează un 
nou proces şi o nouă sentință: fiindcă a recidivat, îi 
va fi dată pedeapsa vrăjitoarelor: va fi arsă pe rug în 
Piaţa Vieux-Marche din Rouen la 30 mai 1431. 

„Marele stindard” al Ioanei d'Arc a dispărut când 
aceasta a fost prinsă la Compiegne (oraş în nordul 
Franţei). Pentru descrierea drapelului trebuie să ne 
bazăm pe diverse mărturii — care sunt cel mai adesea 
divergente. Era fără îndoială alb şi îl înfățişa pe Isus, 
însoțit de îngeri, un crin (simbol al regalității franceze) 
şi purta inscripţia „Jesus Maria”. 

Don Pablo 


Numele complet al lui Picasso este alcătuit din 
douăzeci şi trei de cuvinte. 


Pablo, Diego, José, Francisco de Paula, Juan 
Nepomuceno, Maria de los Remedios, Crispin 
Cipriano de la Santisima Trinidad Ruiz Blasco 
Picasso y Lopez (1881-1973) s-a născut la Malaga (în 
Spania), unde există obiceiul de a le da copiilor cât 
mai multe nume. 

Opera şi talentul lui sunt pe măsura lungimii 
numelui pe care l-a purtat: a fost pictor, sculptor, 
gravor, desenator, ceramist şi poet. 

Este imposibil să-l încadrăm într-o categorie, 
deoarece a lucrat pe tot parcursul secolului XX, dar 
opera sa a fost împărțită în secvențe: „perioada 
albastră” (1901-1904); „perioada roz” (1904-1906); 
cubismul, mişcare artistică pe care a inițiat-o 
împreună cu Georges Braque (1907-1914); perioada 
suprarealistă (1925-1936);  pacifismul picturii 
Guernica (1937-sfârşitul războiului); perioada şederii 
la Vallauris (1947-1973). 

Pictura sa, inițial figurativă, se destructurează în 
forme geometrice şi fragmentate, care  viciază 
perspectiva, rezultând portrete alcătuite prin 
recompunerea chipurilor din elemente văzute din față 


şi din profil. 

Guernica este o lucrare comandată de guvernul 
republican spaniol, o operă destinată să reprezinte 
Spania la Expoziţia Mondială de la Paris din 1937. 
Această pânză imensă (3,5 m x 7,8 m), pictată în ulei, 
în alb-negru, denunță barbaria bombardamentului 
aviației naziste asupra oraşului basc Guernica din 26 
aprilie 1937, care a sprijinit forțele naționaliste ale 
generalului Franco în timpul războiului civil spaniol. 

Pictat la Paris, tabloul ajunge la New York, apoi în 
Spania, în 1981, după moartea dictatorului. 

Domnişoarele din Avignon (1907) este considerată 
pictura care stă la baza curentului cunoscut sub 
numele de cubism. Titlul i-a fost dat ulterior, dar 
Picasso l-a refuzat întotdeauna, fiindcă îl enerva. Elo 
numise Bordelul din Avignon, dar respectivul Avignon 
nu este cel din cântecelul cu podul, ci o referință la 
d'Avinyo (carrer davinyo), o străduţă din centrul vechi 
al Barcelonei. Acest nume a fost inventat în 1916 de 
Andre Salmon, un critic de artă prieten cu Picasso, 
care a expus pânza la Salon dantin din Paris. 

Spaţiul este un lux 


Stația Spațială Internaţională (SSI) este cel mai 
scump obiect construit vreodată de om. 


Incomparabil este adjectivul cel mai potrivit pentru 
Stația Spațială Internaţională (SSI). Niciodată nu a 
fost trimis în spațiu un astfel de obiect: cu o greutate 
de 419 tone, o lățime de 73 de metri şi o lungime de 
109 metri. Pentru a avea o idee despre cât de mare 
era, imaginaţți-vă un teren de fotbal. Aşadar, nu ar 
trebui să vă surprindă să aflați că SSI este cel mai 
scump obiect construit vreodată de om. Este dificil ca 
cifrele să descrie realitatea, dar iată: 150 de miliarde 
de dolari (aproximativ 140 de miliarde de euro). 
Adunați, de exemplu, bugetul anual destinat 
Ministerului Educaţiei Naţionale, învățământului 
Superior şi Cercetării, cel mai mare din Franţa în 
2017, şi veți obţine 92,49 de miliarde de euro. O altă 
posibilă comparație: cu această sumă se pot cumpăra 
350 de aeronave Airbus A380, care este ca un Rolls- 
Royce al avioanelor. 

Cine a plătit pentru aceasta? în principal, Statele 
Unite şi Rusia, prin agențiile lor spaţiale, NASA şi 
Roscosmos. De asemenea, JAXA din Japonia, CSA 
din Canada şi ESA din Europa au contribuit şi ele cu 
fonduri proprii. Franța este şi ea una dintre cele 


unsprezece ţări europene care au finanțat acest 
proiect, fapt care i-a permis astronautului francez 
Thomas Pesquet să participe la o misiune de şase luni 
în spaţiu, în perioada 2016-2017. 

În 1998 a fost lansat pe orbită primul modul, iar în 
2000 primul echipaj s-a stabilit pe stația spaţială. De 
atunci, 228 de astronauti au locuit în acest laborator 
orbital unic, efectuând experimente cu 
microgravitația în diverse domenii: astrofi- zică, 
biologie, fiziologie etc. Alţii au fost doar simpli turişti 
spaţiali. 

SSI se învârte în jurul Terrei, nu departe de ea, la 
400 km distanţă. Viteza sa medie este de 27.600 
km/h (adică 7,66 km/s) şi are nevoie de doar 90 de 
minute pentru a face o mişcare de revoluție completă. 
Exact cât durata unui meci de fotbal! 


Anul retragerii de pe orbită a Staţiei Spațiale 
Internaţionale este cunoscut în prezent: 2024. Însă, 
cum este la modă prelungirea duratei de activitate, e 
posibil ca stația să rămână la postul său astral până 
în 2028. 

Rime şi delicte 
Verlaine a tras în Rimbaud. 


Pe data de 10 iulie 1873, într-o cameră de hotel din 
Bruxelles, Paul Verlaine a tras cu un revolver asupra 
iubitului său, „soțul său infernal”, Arthur Rimbaud, 
care îl anunţase că avea să-l părăsească. „lată ceva 
pentru tine, dacă tot pleci!” i-a strigat el, în timp ce 
un glonţ l-a lovit pe tânăr la încheietura mâinii. Frica 
a fost mai mare decât rana provocată, dar acest 
episod a pus capăt unei aventuri tumultuoase, 
îmbibate în alcool, pe care cei doi îndrăgostiți o trăiau 
de doi ani. Verlaine a fost condamnat la doi ani de 
închisoare, deşi Rimbaud şi-a retras plângerea. Cel 
mai cunoscut pistol din istoria literaturii a fost 
vândut la licitaţie la Paris, în luna noiembrie 2016, 
pentru suma de 434.500 de euro. 

Cele două genii ale poeziei s-au cunoscut în 1871, 
la Paris, după o lungă relație epistolară. 

Paul Verlaine (1844-1896) îşi publicase deja 
Poemele saturniene, visase la femei şi chiar se 
căsătorise cu una; avea să-şi continue activitatea în 
închisoare şi după eliberare (Înțelepciune, Odinioară 
şi altădată etc.). O recunoaştere tardivă din partea 
confraților săi va face să fie proclamat „prințul 
poeţilor”. S-a convertit la catolicism şi, la vârsta de 


cincizeci şi unu de ani, a fost răpus de o congestie 
pulmonară. Simboliştii, care nu descriu peisaje sau 
sentimente, ci se exprimă prin imagini, îl consideră 
un maestru şi îi adoptă Arta poetică. 

Arthur Rimbaud (1854-1891) a fost precoce în 
toate: fugar, rebel, poet de la o vârstă fragedă. La 
şaptesprezece ani scrie: „La ani şaptesprezece, nu eşti 
defel serios.”! Când l-a cunoscut pe Verlaine scrisese 
deja Corabia beată şi Scrisoarea vizionarului. Din 
opera sa fulgurantă, pe care o va abandona devreme, 
trebuie să amintim şi lluminările. El a ales să 
călătorească prin lume, implicându-se chiar în 
traficul de arme. La doar treizeci şi şapte de ani, a 
murit din cauza unei cangrene, după ce i-a fost 
amputat un picior. 

Suprarealiştii văd în Rimbaud un precursor al lor. 
Opera sa a deschis calea către poezia modernă. 

Se întâmplă rar ca o armă de foc să dea naştere 
unor capodopere ale poeziei. Însă focul de revolver 
tras de Verlaine este la originea a două volume de 
versuri: Cellulairement, scris de agresor, şi Un sezon 
în infern, semnat de ţinta sa, Rimbaud. A fost o ceartă 
de despărțire care, până la urmă, a făcut să curgă mai 
multă cerneală decât sânge. 


1 Din poemul Roman, în voi. Rimbaud - Integrala poetică, Ed. Eminescu, 
Bucureşti, 1992, trad. în limba română de Petre Solomon. (n. trad.) 


MITOLOGIE 


Război pentru un MĂR 
Războiul troian a pornit de la un măr. 


Dacă ne întoarcem la originile războiului troian, 
dăm peste un măr... al discordiei. 

Eris este zeița Discordiei, fiica zeiței Nyx (Noaptea) 
şi mama Foametei, iar sora ei este nimeni alta decât 
Moartea. Nu este tocmai invitata ideală pe care ţi-ai 
dori-o printre nuntaşi. Astfel se explică de ce nu a fost 
poftită la cununia dintre nereida Thetis şi eroul 
Peleus. Cu toate acestea, nimic nu o împiedică să 
participe şi nici nu vine cu mâna goală: aduce în dar 
un măr de aur, pe care scrie: „Celei mai frumoase”. 
Printre invitați se află Atena (zeița războiului), 
Afrodita (zeița iubirii) şi Hera (ocrotitoarea căsătoriei) 
şi fiecare dintre ele consideră că mărul i se cuvine. 
Aşa că cele trei încep să se certe din cauza lui. Zeus 
intervine şi îi cere lui Paris — cioban/prinţ troian — să 
hotărască cine îl merită. Toate trei încearcă să-l 
mituiască, dar propunerea Afroditei i se pare acestuia 
cea mai atractivă: dragostea frumoasei Elena. 

Afrodita pleacă cu mărul şi Paris dă fuga să-şi 
primească darul. Doar că există un inconvenient, mai 
precis un soț. Elena este deja soţia regelui Spartei, 
Menelau. Dar asta nu contează pentru Paris, care o 
răpeşte pe Elena şi porneşte în taină cu ea spre Troia. 


Soțul încornorat îi urmăreşte, însoțit de un alai de 
eroi greci: Ahile, Ulise, Agamemnon şi alții. Troia — 
cunoscută şi sub numele de Ilion — este asediată. lată 
începutul unui război care va dura zece ani. 

După ce am văzut cum a început războiul troian, 
să vorbim şi despre căderea Troiei. Cu toţii cunoaşteţi 
expresia „calul troian”, cu alte cuvinte o stratagemă 
prin care îți învingi inamicul distrugându-l din 
interior. Deoarece grecii nu reuşeau să le vină de hac 
troienilor, Ulise pune la cale o strategie: trebuie să 
construiască un cal uriaş de lemn, să se ascundă în 
el şi să îl ofere duşmanilor ca şi cum acesta ar fi un 
cadou din partea zeilor. Fără să bănuiască nimic, 
troienii îl aduc în cetate. La căderea nopții, grecii ies 
din ascunzătoare şi le deschid tovarăşilor lor porțile 
cetății: asaltul Troiei poate începe! 


ISTORIE 


Falsa hartă a Americii 
Numele America provine de la Amerigo Vespucci. 


În 1970, Joe Dassin cânta aşa: „America, vreau să 
o am şi o voi avea.” Piesa sa evocă mitul visului 
american şi perpetuează o confuzie, sau cel puţin o 
scurtătură în exprimare: nu este vorba despre 
întregul continent american, ci doar despre Statele 
Unite ale Americii. 

Este sfârşitul secolului al XV-lea. Resursele 
Europei se diminuează. Privirile tuturor negustorilor 
se îndreaptă spre Orientul îmbelşugat, ale cărui 
produse îi încântă pe clienţii bogați din Occident. 

Născut la Genova, Cristofor Columb (aprox. 1451- 
1506), care întreprinsese deja câteva expediţii în 
Marea Mediterană, reuşeşte să obţină finanțare de la 
familia regală spaniolă pentru călătoria sa. Planul 
său îndrăzneț este de a naviga spre Indiile de Vest, el 
fiind mânat de convingerea că Pământul este rotund. 

La 12 octombrie 1492, după mai bine de două luni 
de traversare în condiții disperate, Columb reuşeşte 
să ajungă pe uscat. Când păşeşte pe pământul unei 
insule din arhipelagul Bahamas, nu este conştient 
încă de faptul că a descoperit o Lume Nouă. 

Denumită inițial Indiile de Vest sau Occidentale, 
Lumea Nouă va deveni America în 1507, sub penița 


călugărului cartograf german Martin Waldseemiiller. 
Atunci când acesta desenează o planisferă în care 
vrea să includă descoperirile recente ale 
exploratorilor, o numeşte America, cu gândul la 
navigatorul italian Amerigo Vespucci (1454-1512), 
convins fiind că el a fost primul care a ajuns în 
această zonă. 

Confuzia sa este scuzabilă, deoarece numele lui 
Amerigo se răspândise în Europa după publicarea 
jurnalelor sale de călătorie intitulate Mundus Novus 
(1504). 

America! Acest nume care pentru unii pare 
fermecat, iar altora le provoacă groază este o 
antonomază. În spatele acestui cuvânt complicat se 
află un procedeu simplu şi banal: se foloseşte un 
nume comun în locul unui nume propriu. Astfel, în 
loc de „un seducător” vorbim despre „un donjuan”. 

Probabil că toată lumea ar fi uitat de Amerigo dacă 
nu ar fi existat confuzia lui Waldseemuller, dar 
Christopha oricum nu sună la fel de bine. 


ARTE PLASTICE 

Bula Pop 


Pop-artul s-a născut ca o reacţie la expresionismul 
abstract. 


Ce ar fi dacă arta s-ar adresa tuturor oamenilor, 
acelora care îşi aleg subiectele din viața de zi cu zi şi 
folosesc obiectele cotidiene oferite de societatea de 
consum, fotografiile starurilor de cinema? Aceasta 
este viziunea artei pop (pop este abrevierea de la 
popular), care doreşte să aparțină culturii „oamenilor 
adevărați? ai timpurilor sale. Născut în Anglia la 
mijlocul anilor ’50, acest curent a traversat Atlanticul 
şi a ajuns în Statele Unite, unde unul dintre 
exponenții săi de seamă a fost Andy Warhol (1928- 
1987). Cunoaştem sticlele lui de Coca-Cola®, dar şi 
mai faimoase sunt portretele lui Marilyn Monroe, ale 
lui Einstein cu limba scoasă, o serie de reproduceri 
identice colorate în tonuri diferite. Tehnica folosită 
este serigrafia, un procedeu ce constă în 
reproducerea unei fotografii pe o pânză, păstrând 
doar caracteristicile sale esențiale. În 1964, Warhol a 
deschis, într-o mansardă din New York, studioul 
numit „Factory”, o „fabrică” de artişti, un loc de 
întâlnire şi un spațiu în care avea să-şi turneze 
filmele. 

„În viitor, fiecare va avea dreptul la cincisprezece 

minute de celebritate mondială”, afirma el. În ceea ce 
îl priveşte, profeția a fost depăşită cu mult. 

Ca orice revoluție, arta pop s-a situat la polul opus 
al abstracționismului, fiind o reacţie la curentul care 
o precedase, expresionismul abstract, considerat a fi 
greu de înțeles. Procesul de creație urmărea 
realizarea de compoziţii formate din rețele de linii, 
puncte, culori care picură pe o pânză etc. Artişti 
precum Jackson Pollock nu încercau să transmită un 
mesaj, ci doreau mai degrabă să îi lase observatorului 
libertatea de a-l găsi singur. 


AFLĂ MAI MULTE 


După ce a realizat o înveselire a Mona Lisei (1963), 
o lucrare ce propunea serigrafierea a treizeci de 
reproduceri ale Giocondei, Warhol a reinterpretat o 
altă capodoperă a maestrului italian al Renaşterii, 
Leonardo da Vinci (1452-1519), Cina cea de taină, 
prezentând imaginea în versiuni multiple (ca o 
versiune „camuflată”). A rezultat o colecţie kitsch de 
o sută de tablouri intitulată The Last Supper Cycle, 
1986. 

Un cavaler înflăcărat 
Cervantes a scris şi o continuare la Don Quijote. 


La mai bine de patru sute de ani de la moartea lui 
Miguel de Cervantes Saavedra (1547-1616), opera 
literară Don Quijote este încă una dintre cele mai 
traduse din lume. Titlul ei complet este El ingenioso 
hidalgo Don Quijote de la Mancha („Ingeniosul Hidalgo 
Don Quijote de la Mancha’). 

Înţelegem că spaniolii o numesc familiar El Qui-Qui. 
Publicată în 1605, opera povesteşte, în manieră 
parodică, aventurile unui nobil neverosimil, scăpătat, 
care, sub influența romanelor de aventuri pe care le 
citeşte, se crede un cavaler neînfricat, aflat în slujba 
binelui. Încearcă să se echipeze ca la carte: îşi face 
armură şi arme din carton, îşi ia un ţăran pe post de 
scutier (Sancho Panza), merge călare pe un armăsar 
frumos, în realitate o mârțoagă botezată Rocinante, şi 
îi închină victoriile alesei inimii sale, o domniţă nobilă 
care nu există decât în visele lui (Dulcineea). 
Ritualurile sacre ale cavalerismului suferă o lovitură, 
iar el este considerat nebun atunci când confundă un 
han cu un castel, prostituatele cu prinţesele şi morile 
de vânt cu uriaşi care îşi flutură braţele şi pe care se 
chinuie să îi învingă. 

În 1615 apare al doilea volum din Don Quijote, sub 


titlul Segunda parte del ingenioso caballero don 
Quijote de la Mancha. Autorul îşi ucide eroul pentru a 
împiedica publicarea unei continuări apocrife. 
Aceasta se întâmplase deja în 1614, când un 
impostor misterios publicase o continuare 
caricaturală a operei sub pseudonimul Alonso 
Fernândez de Avellaneda. 

Romanul, teatrul, cinematografia, opera, baletul, 
muzica clasică şi pictura s-au inspirat din romanul 
Don Quijote, pe care şi l-au însuşit. Trebuie doar să 
evocăm tabloul lui Pablo Picasso, Don Quijote (1955), 
pentru a-l vedea apărând pe hidalgoul înfometat 
călărind şi fiind flancat de credinciosul său Sancho 
Panza, purtat de un umil măgăruş prin arşița 
Peninsulei Iberice. Comedia muzicală nu rămâne mai 
prejos: în L'Homme de la Mancha (1968), Jacques Brel 
nu s-a mulțumit doar „să viseze un vis imposibil”, ci 
l-a şi îndeplinit cântând. 


MITOLOGIE 


Zeii din Ceruri 


Planetele sistemului solar au nume din mitologia 
romană. 


Hermes, Afrodita, Geea (sau Gaia), Ares, Zeus, 
Cronos, Uranus, Poseidon, Hades. 

Ce reprezintă această înşiruire? Oare nişte zei 
greci? Da, aşa este, dar ce altceva în plus? Vă ofer un 
indiciu: căutaţi echivalentele lor în mitologia romană 
şi totul va fi clar. Mercur, Venus, Terra — zeița 
Pământului, Marte, Jupiter, Saturn, Uranus, Neptun, 
Pluto(n). Sunt cele nouă planete ale sistemului nostru 
solar în ordine! Despre ce ordine este vorba? De la cea 
mai apropiată de Soare până la cea mai îndepărtată. 

Romanii au botezat planetele pe care le-au putut 
observa cu ochiul liber invocând zeitățile panteonului 
lor. Tradiția a continuat şi pentru cele descoperite 
mai târziu. 

Mercur este fiul născut din adulter al Zeului Zeilor, 
Jupiter (vezi capitolul nostru dedicat lui Zeus). El este 
mesagerul zeilor, ocrotitorul călătorilor şi al hoţilor. 
Se remarcă prin viteza şi viclenia sa. 

Venus, zeița Frumusețţii şi a Iubirii, care pune 
inimile tuturor pe jar, s-a născut din spuma mării, în 
momentul în care organele sexuale ale lui Uranus 
(Cerul), tăiate de fiul lui, Saturn (un Titan), au 


pătruns în valuri. Terra era sătulă să fie fecundată de 
soțul ei (care este totodată şi fiul ei) şi l-a chemat în 
ajutor pe marele Saturn. 

Neptun este unul dintre fraţii lui Jupiter. După 
victoria asupra lui Saturn, tatăl lor abuziv, la 
împărțirea lumii, Neptun a devenit stăpânul mărilor 
şi oceanelor, pe care le-a guvernat cu tridentul în 
mână. 

Nu l-am omis din listă pe Pluto(n) (alt frate al lui 
Jupiter) pentru că este tristul stăpân al Infernului, 
care domneşte peste sufletele morților. 

Descoperit în 1930 de astronomul american Clyde 
Tombaugh, îndepărtatul Pluto şi-a pierdut în 2006 
statutul de planetă, deoarece nu mai îndeplinea noile 
criterii stabilite pentru ca un astru să fie considerat 
planetă. El a fost retrogradat de la statutul de planetă 
la cel de „planetă pitică”. 


FILOZOFIE 


Visele lui René Descartes 
Descartes a avut trei vise. 


Cine ar îndrăzni să afirme că destinul lui Rene 
Descartes (1596-1650) a fost pecetluit într-o noapte 
din 1619, ca urmare a trei vise, şi mai ales a ultimului 
dintre ele? Mai ales că este vorba despre filozoful al 
cărui nume, Descartes, a dat naştere adjectivului 
„cartezian”, sinonim cu „raţional”. Totuşi, acest lucru 
este relatat de primul său biograf în 1691. În al treilea 
dintre visele sale, René ar fi văzut o carte în care i s- 
au înfățişat următoarele cuvinte: Quod vitae sectabor 
iter? („Ce cale voi urma în viață?”), care, pare-se, au 
fost un catalizator pentru vocaţia lui, motorul operei 
sale. 

Descartes a fost întemeietorul filozofiei moderne, 
dar şi un savant interesat de stiintă şi de matematică. 
A scris atât în latină, cât şi în franceză pentru a putea 
fi înțeles de un număr cât mai mare de cititori, în 
special de femei. 

Şi-a petrecut viața încercând să distingă adevărul 
de fals. Abordarea lui constă în a pune la îndoială tot 
ceea ce a învăţat, folosindu-și rațiunea. Pentru el, 
moştenirea trecutului în do- meniul cunoaşterii era 
departe de a fi literă de lege. În centrul gândirii sale 
s-a aflat exercițiul „îndoielii metodice”. Prima 


certitudine la care a ajuns a fost aceea că propria 
existență se datorează capacităţii sale de a gândi: 
Cogito ergo sum („Gândesc, deci exist!”). În momentul 
în care gândeşte, acesta are siguranța că există. 

Filozof raționalist, el apără şi ideea de liber-arbitru: 
omul este o ființă liberă, care acționează numai prin 
exercitarea voinței proprii, lui nu i se poate impune 
nicio constrângere, ceea ce îl face responsabil pentru 
acțiunile sale. 

Principalele lui lucrări sunt: Discurs asupra 
metodei (1637), Meditaţii metafizice (1641), Principiile 
filozofiei (1644), Despre pasiunile sufletului (1649). 

În viziunea lui Descartes, cu toate că animalele 
sunt ființe vii, ele reprezintă doar nişte simple „mă- 
şini” foarte sofisticate (aşa cum sunt, de pildă, 
ceasurile), cu comportamente mecaniciste. Ceea ce le 
deosebeşte de oameni este faptul că sunt lipsite de 
suflet şi de rațiune şi că nu vor folosi niciodată 
limbajul. Teoria sa a fost intens criticată. 

Suflete, eşti obscen! 
Naziştii i-au ars cărțile lui Freud. 


Lumea a evoluat! Astăzi îmi ard cărțile, dar 
odinioară m-ar fi ars pe mine!”. lată care a fost reacția 
lui Sigmund Freud, genul de persoană care cu greu 
rezista să nu spună o vorbă de duh, atunci când 
naziştii i-au inclus lucrările pe lista cărților 
„antigermane” cărora le-au dat foc. Freud a fost 
fondatorul psihanalizei, o disciplină pe care adepții 
lui Hitler o considerau o ştiinţă evreiască, decadentă, 
care trebuia eradicată. Freud nu a vrut să părăsească 
Viena, oraşul în care locuia, dar în 1938, când 
Gestapoul i-a arestat pentru o zi fiica, a fost nevoit să 
plece în exil, la Londra, împreună cu familia sa. A 
murit în 1939, în urma unui cancer aproape 
inevitabil pentru un fumător împătimit de trabucuri 
ca el. 

S-a născut în 1856 în Freiberg, un orăşel din 
Moravia (provincie a Imperiului Austro-Ungar). Un 
tânăr strălucitor, Sigmund s-a lovit de barierele 
sociale şi antisemite, iar faptul că a devenit medic 
este un lucru vrednic de laudă. În vremea sa, 
tulburările psihice erau catalogate ca boli ale 
creierului pentru care se prescria ca tratament de 
rutină aplicarea de elec- troşocuri. În anul 1885, în 


timpul unui stagiu la clinica La Salpetriere din Paris, 
cu doctorul Jean-Martin Charcot, care îşi trata 
pacienţii de isterie (crize de nervi) cu ajutorul 
şedinţelor de hipnoză, a aflat de la confratele său 
Josef Breuer cum acesta şi-a ajutat o pacientă pur şi 
simplu ascultând-o în timp ce îşi povestea amintirile. 
Freud a început să-şi perfecționeze propria metodă 
menită să descopere misterele psihicului. La început 
s-a folosit pe sine drept pacient şi şi-a început 
autoanaliza, stu- diindu-şi mai ales visele dintr-o 
perspectivă ştiinţifică. A ajuns la concluzia că acestea 
sunt expresii simbolice pe care inconştientul nostru 
le foloseşte pentru exteriorizarea dorințelor (sexuale) 
reprimate. La fel sunt lapsusurile şi alte acte ratate. 


O triadă guvernează viața psihică a fiecăruia dintre 
noi: şinele, eul şi supracul. 

Şinele concentrează  pulsiunile, supraeul este 
rezultatul unei educaţii care stabileşte reguli şi 
impune interdicții (care conduc la refulare), iar eul 
este un mediator al sinelui şi al supraeului în 
realitatea cotidiană şi se manifestă în conştient. 

În pielea goală 
Victor Hugo scria stând dezbrăcat. 


Victor Hugo a fost poet aşa cum stau mărturie 
volumele sale Pedepsele, Contemplatiile, Legenda 
secolelor. Hugo a fost dramaturg, după cum ştie 
oricine a asistat la reprezentațiile pieselor Cromwell, 
Hernani sau Ruy Blas. A cochetat cu filozofia, 
pamfletul politic, proza de călătorie, desenul, 
fotografia. Ca romancier, s-a remarcat prin lucrări 
dintre care amintim doar Notre-Dame de Paris, 
Mizerabilii şi Anul 93. Cine şi-ar fi imaginat că acest 
titan al literaturii ar fi putut să fie pasionat şi de 
altceva în afară de scris? El putea fi surprins scriind 
dezbrăcat, deoarece îi ordonase servitorului său să îi 
ascundă hainele, ca să nu fie tentat să mai iasă din 
casă. 

„Secolul avea doi ani!” când Victor Hugo se năştea 
la Besançon. Moaşa nu i-a prezis o viaţă lungă, dar 
cu toate acestea el a trăit optzeci şi trei de ani. A avut 
o copilărie dezorganizată: familia se muta frecvent 
urmându-l pe tatăl său, militar de carieră, care era 
numit în diferite posturi şi mergea în diverse misiuni, 
ceea ce a dat naştere la numeroase neînțelegeri între 
părinții săi. Şi-a găsit liniştea şi refugiul în lecturile 
despre filozofii Iluminismului şi în textele pe care le 


1? 


scria. A frecventat cercurile literare şi a lansat 
împreună cu cei doi frați ai săi o revistă de idei, 
proregalistă. Apoi a participat la Revoluţia din 1848 
şi s-a impus ca lider al unui grup de tineri autori care 
au întors spatele clasicismului, preferând libertatea. 
Erau scriitorii romantici. 

La început susținător al preşedintelui Louis 
Napoleon, Hugo s-a transformat în cel mai virulent 
adversar al acestuia atunci când nepotul lui 
Bonaparte a dat lovitura de stat din 1851 şi s-a 
autoproclamat împărat al Franței cu numele de 
Napoleon al Ill-lea. Proscris prin decretul lui 
Napoleon al IlI-lea, Hugo a fugit din Franța noaptea. 
Astfel a început îndelungatul său exil, care l-a purtat 
până în insula Guernsey. După căderea de la putere 
a inamicului său, Hugo s-a întors în ţară ca un erou. 
Pe 1 iunie 1885, i s-au organizat funeralii naționale 
şi trupul său a fost depus în Pantheon-ul din Paris, 
fiind considerat un erou republican al Franței. La 
moartea lui s-a instituit doliu național. 


AFLĂ MAI MULTE 


În portretele în care apare fără barbă, Victor Hugo 
este aproape imposibil de recunoscut, aceasta 
devenind pentru eternitate emblema sa. Şi-a lăsat 
barba să crească în 1860, la sfatul medicului său, 
pentru a preveni durerile de gât. 


LITERATURĂ 
IP 


F g r 


Vampiri! 
Dracula nu este o inventie. 


Chiar dacă scriitoarea americană Anne Rice le-a 
dat viață lui Lestat şi Louis din seria Cronicile 
vampirilor, autoarea de romane fantastice Stephenie 
Meyer l-a creat pe idolul Edward Cullen (Amurg), iar 
televiziunea a adus pe ecrane chipuri noi, ca Angel 
(Buffy, spaima vampirilor) sau frații Salvatore Damon 
şi Ştefan (Jurnalul vampirilor), Dracula rămâne 
Vampirul prin excelență. 

Publicul larg îl cunoaşte din numeroasele 
ecranizări de la Hollywood, cea mai celebră fiind 
probabil cea a lui Francis Ford Coppola din 1992. Cu 
toate acestea, Dracula a apărut grație imaginației 
unui scriitor irlandez născut în 1847, Avraam 
(„Bram”) Stoker. 

Mare admirator al literaturii fantastice, 
reprezentată de exemplu de Ann Radeliffe (Misterele 
din Udolpho) sau de Mary Shelley (Frankenstein), 
Stoker manifestă o preferință pentru figura 
vampirului. Se hotărăşte să-şi aştearnă pe hârtie 
propria versiune după o întâlnire cu Arminius 
Vambery, un profesor maghiar interesat de folclorul 
din Europa de Est. Discuția for s-a oprit asupra unei 
figuri însetate de sânge din Valahia secolului al XV- 


lea, Vlad al III-lea, zis şi Vlad Tepeş (1431-1476). 
Acesta fusese un „voievod”, termen slav care poate fi 
tradus prin „căpetenie de război”, un înalt demnitar 
numit de rege pentru a comanda o provincie. Odată 
ajuns în fruntea Valahiei, Vlad al III-lea a instaurat 
aici un regim de teroare. Cronicile care relatează 
domnia sa îți îngheață sângele în vine: tortura 
oamenii, trăgea în țeapă bebeluşii, tăia sânii femeilor 
etc. Deoarece „trasul în ţeapă” era forma de tortură 
favorită a acestuia - când se aşeza la masă avea în 
fața ochilor o pădure de trupuri înfipte în pari —, şi-a 
câştigat porecla de Tepeş. 


AFLĂ MAI MULTE 


Tatăl său, Vlad al Il-lea, voievod înaintea lui, a fost 
numit „Dracul”, care în română înseamnă „dragon”, 
deoarece era membru al Ordinului Dragonului, al 
cărui obiectiv era apărarea intereselor creştinătăţii 
împotriva otomanilor (turcii musulmani). Vocala „a” 
adăugată la final (Dracula) semnifică „fiul Dracului”, 
cuvânt care nu îl evocă numai pe dragon, ci şi pe 
diavol. 


GEOGRAFIE 


Vârfuri muntoase 


Vulcanul Chimborazo este punctul cel mai îndepărtat 
de centrul Pământului. 


Cele mai înalte vârfuri muntoase se află în Asia. 
Everestul din munții Himalaya (între Nepal şi China) 
este poreclit „Acoperişul lumii” şi are o înălțime de 
8.848 m. Este urmat apoi de Anzii Cordilieri din 
America de Sud (punctul cel mai înalt: Aconcagua din 
Argentina, din Anzii Argentinieni, 6.959 m). Pe 
continentul nord-american, campioană este Alaska: 
Vârful Mekinley, care şi-a recăpătat denumirea 
inițială, de Muntele Denali — în traducere, „cel Mare”, 
în dialectul local —, atinge 6.194 m. În Tanzania, 
Kilimanjaro, bine-cunoscut pentru zăpezile sale 
veşnice, domneşte peste continentul african de la 
înălțimea sa de 5.895 m. În ceea ce priveşte Europa, 
în Rusia, în Munţii Caucaz, vârful Elbrus se află pe 
primul loc, cu 5.642 m, urmat pe locul al doilea de 
Mont Blanc cu 4.809 m. 

Aceste altitudini sunt calculate prin raportare la 
nivelul mării. Schimbările climatice riscă să crească 
nivelul apelor, unul dintre posibilele efecte ale acestui 
fenomen fiind să facă mai puţin fiabilă această 
estimare şi să „micşoreze” munții. Cum geografii nu 


se pot mulțumi cu asemenea aproximări, a fost creată 
şi perfecționată o altă metodă de calcul, care ia ca 
punct de referinţă invariabil centrul Pământului. Nu 
mai vorbim despre „vârful cel mai înalt”, ci despre „cel 
mai îndepărtat de centrul Pământului”. Este vorba 
despre o modificare revoluţionară, care ar putea 
schimba pozițiile în top, întrucât Chimborazo, 
vulcanul inactiv din Ecuador, ar trece astfel în 
fruntea clasamentului. Vârful său este cel mai 
îndepărtat de centrul Planetei, la 6.384,416 km (în 
vreme ce, raportată la nivelul mediu al mării, 
altitudinea sa este de doar 6.263,47 m). 

Everestul se află la doar 6.382,605 km de centrul 
Pământului. 


AFLA MAI MULTE 


Chimborazo are un avantaj deoarece este situat pe 
linia ecuatorului. Cu toate că, global, Pământul este 
rotund, el nu este o sferă perfectă, fiind aplatizată la 
poli şi dilatată la ecuator din cauza rotației sale. Raza 
ecuatorială este cu 21 km mai lungă decât distanța 
dintre centrul Pământului şi poli. 


ISTORIE 


Francisc cel Brav 


Bătălia de la Marignano a fost câştigată de Francisc 
I. 


Pentru istoria Franței cel puțin patru date sunt 
emblematice: 14 iulie 1789 — căderea Bastiliei; 11 
noiembrie 1918 - armistițiul de la Compiegne, 
sfârşitul Marelui Război (Primului Război Mondial); 8 
mai 1945 - Ziua Victoriei în Europa (Capitularea 
Germaniei naziste); 1515, Bătălia de la Marignano. 
Poate că există mai multe probleme printre francezi 
când vine vorba să-şi amintească la ce dată a avut loc 
aceasta din urmă (13 şi 14 septembrie). Cel puţin o 
localizează în Lombardia? O asociază cu Francisc I? 
Şi totuşi de ce? 

Au fost perioade când francezii s-au aflat în război 
cu englezii, alteori cu nemții sau cu italienii. Bătălia 
de la Marignano face parte dintr-o secvență numită 
„războaiele italiene” (care nu au nicio legătură cu 
„campania italiană” condusă de Napoleon Bonaparte 
între 1796-1797). Acestea au avut loc între 1494 şi 
1559 şi îndrăznim să cităm proverbul „Tot răul spre 
bine.”, deoarece sfârşitul lor a reprezentat începutul 
Renaşterii. 

Care era problema cu Italia? Un caz de succesiune. 


Regele Franţei, Carol al VIII-lea (1470-1498), a 
considerat că Regatul de Neapole sau al Neapolelui îi 
revenea de drept şi de aceea a pornit o campanie 
armată pentru a-l cuceri. Doar că locuitorii regiunii 
au opus rezistenţă şi el a fost nevoit să se întoarcă 
acasă înfrânt. Succesorul său, Ludovic al XI-lea, a 
preluat ştafeta, la fel şi succesorul acestuia, celebrul 
Francisc I (1494-1547). El era doar vărul şi ginerele 
regelui, însă a urcat pe tron în lipsa unui alt 
moştenitor de sex masculin. Atunci când a cucerit 
Ducatul de Milano sau al Milanului, după Bătălia de 
la Marignano - un adevărat măcel —, el şi-a consolidat 
şi mai mult poziția de suveran al Franței. 


AFLA MAI MULTE 


Trebuie să amintim nu doar că Francisc I a 
importat din Italia arta şi manierele Renaşterii, a 
construit castele pe Valea Loarei şi a cucerit inimile 
sensibile ale domniţelor (a avut nenumărate amante), 
ci şi că a inițiat, de asemenea, o serie de reforme 
legislative. La 15 august 1539, ela semnat Ordonanța 
de la Villers-Cotterets, care conţine 192 de articole şi 
prin care impune limba franceză ca limbă oficială în 
actele juridice şi administrative. Adio, limba latină! 


STIINTĂ ŞI TEHNICĂ 


Latura luminoasă a forţei 
Voltaire a popularizat anecdota cu mărul lui Newton. 


Francois Marie Arouet, cunoscut sub numele de 
Voltaire (1694-1778), scriitor, poet, dramaturg, 
eseist, istoric, filozof, a marcat prin opera şi 
personalitatea sa Iluminismul (Secolul Luminilor), 
numit uneori şi „secolul lui Voltaire”. A fost preocupat 
de ştiinţă şi de răspândirea cunoştinţelor, fiind un 
apărător ferm al libertăţii, dreptăţii şi toleranței. A 
luptat contra obscurantismului religios, a fost 
condamnat şi arestat de mai multe ori, apoi exilat. A 
stârnit un curent de revoltă, prevestitor al Revoluţiei 
Franceze. Contribuţia sa la Enciclopedia lui Diderot şi 
d'Alembert a fost una importantă. Corespondenţa sa 
este impresionantă. Dar este imposibil să cităm cele 
mai reprezentative lucrări ale lui fără să omitem o 
parte încă şi mai importantă a operei sale. Să 
amintim aici doar de Zair a 

(1732), Scrisori filozofice (1734), Zadig (1748) şi 
Candid sau Optimismul (1759). 

Voltaire este cel care, într-o carte intitulată 
Elementele filozofiei lui Newton (1738), a făcut 
cunoscută anecdota potrivit căreia fizicianul, 
matematicianul şi astronomul englez Isaac Newton 
(1642-1727), la vederea merelor care cădeau dintr-un 


copac pe verticală, urmând mereu aceeaşi traiectorie, 
ca şi cum ar fi fost atrase de o forță spre centrul 
Pământului, s-a întrebat de ce Luna nu cade izbindu- 
se de Pământ. Folosind calcule savante, el a ajuns la 
concluzia că forța care face ca un măr să cadă pe 
pământ este aceeaşi care menţine Luna pe orbita 
Terrei. Această forță este o funcție a masei corpurilor 
şi a distanței care le separă: toate obiectele din 
Univers se atrag reciproc cu o forță invers 
proporțională cu pătratul distanței. Această teorie 
este cunoscută sub numele de legea atracției sau a 
gravitației universale. 


AFLA MAI MULTE 


La moartea sa, lui Voltaire îi este refuzată de către 
preotul de la Biserica Saint-Sulpice o înmormântare 
creştinească. Treisprezece ani mai târziu, în 1791, 
cenuşa lui a fost transferată în Pantheonul din Paris, 
în cadrul unei ceremonii solemne. 


ISTORIE 


Piaţa mortului 


Moartea lui Henric al ll-lea a dus la construirea Pieței 
Vosgilor. 


Domnind între două figuri regale apreciate de 
posteritate, Francisc I, promotorul Renaşterii, şi 
Henric al IV-lea, pacificatorul, Henric al II-lea nu este 
o figură de prim-plan. Desigur, bilanțul domniei sale 
(din 1547 până în 1559) nu este dintre cele mai 
strălucite, deoarece el nu a făcut decât să continue 
războaiele tatălui său împotriva împăratului 
Sfântului Imperiu Roman, Carol Quintul, şi a început 
războaiele religioase, persecutând protestanții. 

Moartea lui Henric al Il-lea completează acest 
tablou. Un împătimit al spiritului cavaleresc, el a 
iubit turnirurile. Cu ocazia căsătoriei simultane a 
surorii şi a fiicei sale, a participat la un astfel de 
turnir, organizat pe strada Saint-Antoine, locul unde 
se află actuala Piață a Vosgilor (Place des Vosges), un 
colț elegant al Parisului zilelor noastre. Este data de 
30 iunie 1559. Fire orgolioasă, regele este nemulțumit 
de rezultatul competiției: remiză! El îl provoacă din 
nou la luptă pe contele scoțian Gabriel de 
Montgomery, dar acesta îl doboară la pământ şi îi 
înfige o suliță în ochiul stâng. Toate încercările de a-l 


salva sunt zadarnice şi acesta moare zece zile mai 
târziu din cauza rănii. 

Văduva sa, Caterina de Medici, a prins repulsie față 
de locul incidentului, a părăsit Palatul Tournelles 
unde îşi avea reşedinţa curtea regală şi care fusese 
locul îndelungatei agonii a soţului ei. În acel loc se va 
ține mai apoi o piaţă de cai, înainte ca Henric al IV- 
lea să construiască Piața Regală (Place Royale), 
cunoscută astăzi ca Place des Vosges (Piața Vosgilor). 

Întâmplarea l-a făcut pe Victor Hugo, care locuia la 
numărul 6, să afirme: „Lovitura de lance a lui 
Montgomery a dus la apariția Pieței Vosgilor.” 


AFLĂ MAI MULTE 


Acest accident l-a făcut faimos şi pe chirurgul Am- 
broise Pare, chemat la căpătâiul pacientului. În 
ultimele clipe de viață ale suveranului, el a lucrat 
asiduu la o posibilă operaţie pentru a extrage capătul 
de lance din orbita regelui, ajungând chiar să 
decapiteze condamnați la moarte pentru a reproduce 
leziunea. 


RELIGIE 


Doc Tora 
Tora este doar o parte a Bibliei. 


Chiar dacă ai cunoştinţe religioase limitate, ştii 
probabil că există Vechiul Testament şi Noul 
Testament, care alcătuiesc împreună Biblia — deşi, în 
principiu, acest termen ar trebui să denumească doar 
Vechiul Testament. Noul Testament se concentrează 
asupra venirii lui Isus, în vreme ce Vechiul Testament 
începe cu crearea lumii şi a oamenilor de către 
Dumnezeu. 

Credincioşii evrei recunosc doar Vechiul 
Testament, din care celebra Tora este doar o parte. 
Ea este alcătuită din primele cinci cărți ale Vechiului 
Testament: Facerea sau Geneza, Ieşirea sau Exodul, 
Leviticul, Numerii şi Deuteronomul. Acest ansamblu 
mai este numit şi „Pentateuh”, un termen grecesc 
care ascunde sensul ebraic al cuvântului „Tora”: 
„invăţătură” (Pentateuh înseamnă în greacă „cinci 
suluri” sau „cinci cărți”!). 

Tora este Legea pe care Dumnezeu i-a dictat-o lui 
Moise. Scopul său este acela de a călăuzi întreaga 
viață a poporului lui Israel şi ea funcționează ca un 
cod moral şi religios. De asemenea, Tora relatează 
povestea acestui popor. 

Restul Bibliei ebraice este format din Neviim 


(Profeții, inclusiv Cartea lui losua şi Cartea 
Judecătorilor, Cartea lui Sa- muel, Cartea Regilor şi 
cincisprezece scrieri profetice) şi Ketu- vim (care 
conține celelalte Scrieri, inclusiv Psalmii, Proverbele, 
lov, Cântarea Cântărilor, Cartea lui Rut, Plângerile, 
Ecleziastul, Estera, Daniel, Ezra, Neemia, Cronicile). 

Aceste trei părți formează Tanah (Ta de la Tora, Na 
de la Neviim, Kh de la Ketuvim), mai exact canonul 
stabilit la sfârşitul primului secol d.H. Redactarea 
acestor texte este situată între secolul al IX-lea şi 
secolul I î.H. 


AFLA MAI MULTE 


în secolul al Vl-lea î.H., evreii pierd Pământul 
Făgăduinței şi sunt obligați să plece în exil şi să se 
împrăştie prin lume (Diaspora). Cu trecerea timpului, 
ei încep să uite limba ebraică, limba Bibliei lor. 

În secolul al Ill-lea sau al II-lea î.H., aceasta va fi 
tradusă în greacă, conform legendei, de şaptezeci de 
traducători/rabini din Alexandria, care se spune că 
ar fi tălmăcit împreună această versiune într-un 
interval de timp egal cu numărul lor (şaptezeci de 
zile). După altă variantă, au fost şaptezeci şi doi de 
traducători şi şaptezeci şi două de zile, dar numele 
versiunii rămâne acelaşi: Septuaginta. 


STIINTĂ ŞI TEHNICĂ 


Om de caracter[(e) 


Prima carte a fost tipărită de Gutenberg în 180 de 
exemplare. 


Tohannes Gensfleisch, cunoscut sub numele de 
Gutenberg, I s-a născut în jurul anului 1400 în 
Mainz, în apropiere de Frankfurt, în Sfântul Imperiu 
Roman. Se trăgea dintr-o familie de meşteri orfevri 
(aurari) şi s-a stabilit la Strasbourg, unde s-a ocupat 
de tăierea pietrelor preţioase şi de fabricarea 
oglinzilor, dar şi de prelucrarea metalelor. Între anii 
1440-1450, Gutenberg a inventat tiparul. A realizat 
matrițe, în care a turnat un aliaj de plumb pentru a 
crea caractere tipografice mobile, a pus la punct 
rețeta pentru o cerneală uleioasă şi a produs o presă 
care permitea imprimarea pe hârtie. Întors la Mainz, 
şi-a perfecţionat tehnica şi a tipărit o Biblie în latină. 
Viteza de producţie era foarte mare în comparaţie cu 
munca unui copist: 1.600 de pagini pe zi față de 4, 
aşadar un raport de la 1 la 400! Fiecare dintre cele 
300 de coli avea două coloane de 42 de rânduri, motiv 
pentru care cartea este cunoscută ca „Biblia cu 42 de 
rânduri” sau B42. Tirajul său a fost estimat la 
aproximativ 180 de exemplare. Cele 290 de caractere 
(gotice) diferite au fost realizate dintr-un aliaj de 
metal topit. Fiind mobile, acestea puteau fi refolosite 


la infinit, spre deosebire de gravura pe lemn ce poate 
fi folosită doar o singură dată. Acoperite cu o cerneală 
special creată, caracterele tipografice erau transferate 
pe o coală cu ajutorul unei prese mecanice. Această 
invenţie a jucat un rol major în revoluţia culturală pe 
care a cunoscut-o Europa în perioada Renaşterii, 
insuflată de spiritul umanist. Pentru meritele sale, 
Gutenberg a fost înnobilat de arhiepiscopul de Mainz, 
care l-a găzduit la reşedinţa sa, unde acesta s-a stins 
din viață în anul 1468. 


AFLA MAI MULTE 


Deşi Gutenberg a inventat tiparul, se estimează că 
avântul pe care l-a cunoscut umanismul i se 
datorează în egală măsură lui Aldo Manuzio. Stabilit 
la Veneţia, posesorul unui bogat bagaj de cunoştinţe 
de greacă şi latină, el a publicat o gramatică (1495) şi 
mai multe opere scrise de cei mai cunoscuţi autori ai 
Antichității, pe care le-a difuzat pe scară largă. Acest 
lucru a fost posibil în primul rând datorită 
caracterelor tipografice pe care le-a creat (numite 
caractere italice sau cursive), o scriere înclinată. Fiind 
mai strânse, acestea au permis economia de spaţiu, 
au redus costurile de producţie şi dimensiunile 
cărților. 


FILOZOFIE 


Un mare erudit 


Diderot şi-a vândut biblioteca Ecaterinei cea Mare a 
Rusiei pentru a plăti zestrea fiicei sale. 


Jean-Jacques Rousseau îl considera pe prietenul 
său, Denis Diderot (1713-1784), un „spirit universal”. 
Voltaire l-a poreclit „Pantophile” („prietenul tuturor 
lucrurilor”), „pentru că totul intră în sfera de 
activitate a geniului său”. 

Deşi numele său este asociat pentru posteritate cu 
Enciclopedia, opera sa de temelie, nu trebuie să uităm 
că, datorită numeroaselor sale lucrări, Diderot a fost 
un autor de seamă al Iluminismului. Filozof, critic de 
artă, romancier, povestitor, dramaturg, el este cel 
căruia îi datorăm, printre altele: Scrisoare despre orbi 
(întru folosința celor care văd), Nepotul lui Rameau, 
Jacques Fatalistul etc. Semnează, de asemenea, o 
corespondență impresionantă cu Sophie Volland, 
aleasa inimii sale. 

Diderot cunoştea şi limba engleză, iar la începutul 
carierei sale s-a afirmat ca traducător. Un editor 
parizian, Andre Le Breton, La angajat pentru a 
traduce în franceză lucrarea Cyclo- paedia a 
autorului britanic Ephraim Chambers. În 1747, 
împreună cu matematicianul Jean le Rond 
dalembert, s-a angajat să ducă la îndeplinire această 


sarcină. Traducerea planificată inițial avea să se 
transforme într-un proiect original de mare amploare, 
familiarizându-l cu greutățile meseriei de editor, dar 
şi cu necazurile provocate de cenzură. 

Renumele internațional pe care l-a obţinut avea să- 
i permită să călătorească prin Europa. Ecaterina a Il- 
a a Rusiei l-a invitat să locuiască la Moscova după ce 
i-a cumpărat biblioteca, lăsându-i însă dreptul de a o 
folosi. Cu banii obţinuţi, Diderot a putut să-i 
plătească zestrea fiicei sale. 


AFLA MAI MULTE 


Enciclopedia sau dicționarul sistematic al ştiinţelor, 
artelor şi meseriilor a fost redactat de Diderot în peste 
douăzeci de ani (1751 -1772) şi este o lucrare titanică 
alcătuită din 35 de volume. Aproximativ 200 de 
colaboratori (cele mai strălucite spirite ale secolului: 
Voltaire, Rousseau, Montesquieu) sunt autorii celor 
70.000 de articole (Diderot singur a scris 1.000), în 
acest proiect fiind implicaţi 1.000 de lucrători. Primul 
volum (apărut în 1751) a avut un tiraj de 2.050 de 
exemplare. 


STIINTĂ ŞI TEHNICĂ 


Serendipitate 


Unele descoperiri importante, cum ar fi penicilina, au 
fost întâmplătoare. 


Munca de cercetare are reputaţia de a fi foarte 
riguroasă: se desfăşoară în laboratoare pline cu 
echipamente de înalt nivel, manevrate de specialişti 
de top care efectuează experimente într-o manieră 
sistematică. Cine caută găseşte, aşa susține 
înțelepciunea populară. Uneori însă, găsim ceva fără 
să căutăm sau găsim un lucru căutând un altul, iar 
intervenţia hazardului este una benefică. 

În 1928, întorcându-se din vacanţă, Alexander 
Fleming şi-a găsit culturile de stafilococ contaminate 
cu mucegai. În loc să dezinfecteze, a constatat că 
bacteriile au încetat să se dezvolte în contact cu 
acesta. El a dedus că Penicillium notatum (ciuperca 
care va da numele penicilinei) secretă o substanţă cu 
proprietăţi antiseptice. Câţiva ani mai târziu, 
antibioticele au fost puse la punct şi produse la scară 
industrială. 

Cuptorul cu microunde intră în aceeaşi categorie. 
În 1945, un cercetător american care lucra la un 
proiect de perfecționare a radarelor militare a 
descoperit că tableta de ciocolată din buzunar se 
topise. El a avut apoi ideea de a folosi aceste 


proprietăți de încălzire ale microundelor în scopuri 
culinare. 

Putem aminti, de asemenea, notițele adezive (post- 
it-urile) care au fost inventate în anii '70, paradoxal, 
în cadrul unei cercetări asupra unui adeziv extrem de 
puternic. Sau sistemul de prindere de tip Velero 
(termenul „velero” este un cuvânt teles- copat, obţinut 
prin alăturarea cuvintelor franceze velour — „catifea” — 
şi crochet — „cârlig”) sau „arici”, ce a fost inventat ca 
urmare a ideii unui inginer eleveţian (1914), care în 
timpul unei partide de vânătoare a observat că ciulinii 
albaştri din Alpi se agaţă de hainele lui. 

Viagra, insulina, teflonul, razele X etc. Sunt tot 
atâtea invenţii sau descoperiri accidentale. 


AFLA MAI MULTE 


Toate aceste descoperiri accidentale pot fi 
caracterizate de cuvântul serendipitate, termen creat 
în engleză (serendipity), în 1754, de scriitorul Horace 
Walpole. El l-ar fi desprins dintr-o poveste orientală, 
Călătoriile şi aventurile celor trei prinți din Serendip 
(„Sri Lanka” în persana antică), în care trei prinți fac 
descoperiri cu ajutorul hazardului şi al perspicacităţii 
lor. Astfel, Walpole explică felul în care a reuşit să 
descifreze, din întâmplare, blazonul unei familii 
venețiene, în timp ce realiza o altă cercetare. 


ISTORIE 


Dorinţa de a ridica un castel 


Ludovic al XIll-lea construise deja o căsuţă la 
Versailles. 


Încercarea de a înţelege psihologia lui Ludovic al 
XIV-lea (1638-1715) nu poate să înceapă decât cu o 
discuție despre frondă. După moartea lui Ludovic al 
XIII-lea, soția acestuia, Ana de Austria, asigură 
regența până la majoratul fiului său. Ea este 
susținută de Cardinalul Mazarin. Burghezii, țăranii şi 
prinții duc o campanie de destabilizare a puterii care 
obligă familia regală să fugă şi să se ascundă. Cu 
toate că revolta se încheie cu victoria lui Ludovic al 
XIV-lea, aceste întâmplări îi vor modela 
personalitatea suspicioasă şi despotică, care se va 
afla la temelia monarhiei absolute. 

Istoria Palatului Versailles începe de la nevoia 
suveranului de a se distanța de Paris şi de locuitorii 
săi, de a-i ține departe, dar are la origine şi o anecdotă 
aparent frivolă. Ludovic al XIV-lea a fost invitat la o 
petrecere în vara anului 1661 de către ministrul său 
de Finanţe, Nicolas Fouquet, în castelul acestuia din 
Vaux- le-Vicomte (în apropiere de Melun). Bancherul, 
care făcuse avere în exercitarea funcției sale, a dorit 
să epateze şi să organizeze o recepţie la înălțimea 


invitatului său regal. Dar acest lucru nu face decât 
să-l umilească pe suveran. El însuşi, care era regele 
Franţei, nu dispunea de un palat atât de măreț! 

Fouquet a fost aruncat în temniță! Un monarh mai 
puţin inspirat ar fi pus stăpânire pe Vaux şi şi-ar fi 
petrecut timpul acolo, dar Ludovic al XIV-lea a vrut 
să-şi construiască propriul palat, o creație după 
chipul şi asemănarea sa, pe care La dorit un simbol 
al regalității franceze. 

La fel ca regretatul său tată, Ludovic al XIV-lea 
iubea vânătoarea, aşa că era mereu entuziasmat să 
meargă la modestul castel de la Versailles, aflat la 
vest de Paris. Ludovic al XIII-lea îl construise între 
1631 şi 1634 în focul unui pavilion de vânătoare. 
Regele Soare alege această construcție din piatră, 
cărămidă şi ardezie ca punct de pornire pentru 
grandiosul său proiect. 


AFLA MAI MULTE 


Multe evenimente au avut loc în acest palat, 
precum recunoaşterea independenţei Statelor Unite 
ale Americii (1783), Jurământul din sala jocului cu 
mingea (1789) sau semnarea Tratatului de la 
Versailles, care a pus capăt Primului Război Mondial 
(1919). 


Pa PP = 


Farsa Jupânului Poquelin 


Ludovic al XIV-lea a intervenit pentru ca Moliere O să 
aibă parte de o înmormântare creştinească. 


Jean-Baptiste Poquelin (1622-1673), care şi-a 
început cariera ca actor şi director de trupă de teatru, 
şi-a ales numele de scenă Molière. A folosit acest 
pseudonim, a cărui origine nu o cunoaştem, pentru 
a-şi semna piesele de teatru: Preţioasele ridicole 
(1659), Tartuffe (1664), Don Juan (1665), Avarul 
(1668), Burghezul gentilom (1670), Bolnavul închipuit 
(1673) sunt doar cele mai cunoscute dintre ele. În 
comediile sale (aproximativ treizeci), a intenţionat „să 
corecteze viciile oamenilor” folosindu-se de râs pentru 
a realiza o satiră a moravurilor contemporanilor săi. 
A dat viaţă unei vaste galerii de personaje, denunțând 
ridicolul şi excesele acestora: de la tipul 
seducătorului până la cel al avarului, de la vanitosul 
parvenit până la individul coleric sau cel pedant. 
Unele dintre personaje au devenit adevărate 
arhetipuri, aşa că putem vorbi şi astăzi despre un 
harpagon („om zgârcit, avar”), un donjuan („un tip 
seducător, crai”), un tartuf (tipul ipocritului religios) 
etc. În ceea ce îl priveşte pe burghezul gentilom, un 
individ de o ignoranță crasă care descoperă uluit că 
el vorbeşte în proză, nu în versuri, în limba franceză 


există o expresie care s-ar traduce prin: „a face proză 
fără să-şi dea seama, ca Monsieur Jourdain”, prin 
care este ironizată o persoană ce face ceva evident, 
fără a fi cu adevărat conştientă de acest lucru. 


AFLA MAI MULTE 


La Teatrul Palais-Royal (viitoarea Comedie- 
Française, cunoscută şi sub numele de „Casa lui 
Molière”) va bate ultimul gong. Chiar dacă nu „a murit 
pe scenă” propriu-zis, Molière s-a prăbuşit în timp ce 
juca rolul lui Argan. Spre deosebire de personajul 
său, el nu a fost un bolnav închipuit, ci s-a stins din 
viață în patul său, la doar câteva ore după a patra 
reprezentație a ultimei sale comedii, pe 17 februarie 
1673. La 21 februarie, în toiul nopții, doi preoți 
oficiau o slujbă de înmormântare sumară în Cimitirul 
Saint-Joseph din Paris. 

Preotul paroh din Saint-Eustache a refuzat la 
început să-l înmormânteze, actorii fiind excomunicați 
de Biserică. A fost nevoie de intervenţia lui Ludovic al 
XIV-lea — regele pe care îl făcuse de atâtea ori să râdă 
— pe lângă Arhiepiscopul Parisului, pentru ca această 
ceremonie aproape clandestină să aibă loc. Cenuşa 
dramaturgului avea să fie transferată în anul 1792 în 
Cimitirul Pere-Lachaise. 


MITOLOGIE 


Nu te atinge de șuviţele mele! 
Samson avea şapte codițe. 


Dintre duşmanii poporului lui Israel (evreii), 
filistenii erau cei mai  înverşunați. Cartea 
Judecătorilor din Vechiul Testament povesteşte că un 
bebeluş i-a fost închinat lui Dumnezeu încă din 
pântecele mamei sale - care fusese până atunci 
stearpă - pentru a fi salvatorul evreilor. Se numea 
Samson. Avea o putere supraomenească. Putea 
despica un leu în două cu mâinile goale, aşa cum 
oamenii obişnuiţi rup o foaie de hârtie. Nu era o 
problemă pentru el să ucidă singur treizeci de bărbați 
care avuseseră neşansa să-i taie calea. Sau o mie. 
Dorinţa filistenilor de a-l lua prizonier era, aşadar, 
sortită eşecului. 

Samson avea însă o inimă, iar aceasta bătea pentru 
Dalila. Ea l-a iscodit pe Samson ca să afle ce anume 
l-ar fi putut înfrânge. Dar el nu ştia că frumoasa lui 
iubită încheiase un târg cu filistenii, care îi oferiseră 
o sumă de bani generoasă ca să-i ajute să-l prindă pe 
eroul evreilor. A aflat secretul: trebuia să fie legat cu 
şapte funii — şi l-a transmis complicilor ei, care au pus 
planul în aplicare, dar Samson s-a eliberat fără 
niciun efort. Deloc stânjenită, Dalila i-a reproşat lui 
Samson că a minţit-o: „Cum poți să afirmi că mă 


iubeşti dacă nu îmi spui adevărul?” Trebuia doar să 
taie cele şapte şuvițe de păr pe care i le împletise, 
deoarece puterea lui stătea în păr. Doar aşa, slăbit, 
ar fi putut fi înfrânt. Dumnezeu nu i-a venit în ajutor 
lui Samson atunci când o ceată de filisteni l-au atacat 
şi, tăindu-i părul, au reuşit să-l ia prizonier şi i-au 
scos ochii. 


AFLĂ MAI MULTE 


Poate cunoaşteţi povestea lui Samson care zgâlțâie 
coloanele templului. Este o parabolă folosită pentru a 
evoca întemeierea unei noi ordini după prăbuşirea 
instituţiilor. Originea ei se află în continuarea poveștii 
lui Samson. Un an mai târziu, filistenii care îl țineau 
ostatic l-au arătat mulțimii din templu, acesta fiind 
legat în lanţuri de aramă. El s-a sprijinit de stâlpii 
edificiului, şi-a adunat puterile şi i-a cerut ajutorul 
lui Dumnezeu, reuşind să zguduie din temelii 
templul, care s-a şi prăbuşit. A fost un masacru! 
Sacrificiul lui a meritat. Dar oare cum îşi recăpătase 
puterea? Răspunsul este unul evident: îi crescuse 
părul la loc. 


ARTE PLASTICE 


D900 

După moarte vinde atât de bine 


Van Gogh a vândut un singur tablou în timpul vieții 
sale. 


Vincent Van Gogh (1853-1890), care a avut încă din 
copilărie o fire schimbătoare şi agitată, a practicat 
mai multe meserii — în special în domeniul comerțului 
cu obiecte de artă — şi a intenţionat o vreme să devină 
pastor (la fel ca tatăl său), înainte de a se dedica 
picturii. Artist olandez autodidact, deşi a urmat 
câteva cursuri, Van Gogh nu şi-a început cariera 
artistică până la începutul anilor 1880, la vârsta de 
douăzeci şi şapte de ani. El lasă în urmă o operă 
impresionantă (aproximativ 2.000 de tablouri şi 
desene), ceea ce îl face unul dintre pictorii majori ai 
secolului XIX şi nu numai. 

Necunoscut în timpul vieții, el a vândut un singur 
tablou cu câteva luni înainte de moartea sa, şi anume 
Via roşie din Arles (expus la Muzeul Puşkin din 
Moscova), pentru suma de 400 de franci, cu ajutorul 
fratelui său, comerciant de artă. Deşi s-a inspirat din 
impresionism şi pointillism, Van Gogh nu aparține 
niciunei şcoli. Stilul său se remarcă prin talentul cu 
care stăpâneşte lumina şi culoarea - foloseşte adesea 
nuanțe luminoase, vii şi crude prin tuşele de pensulă 
în mişcare şi liniile frânte. Pictează peisaje, portrete, 


flori, interioare. Dintre tablourile sale, amintim 
Noaptea  înstelată, Floarea-soarelui, Biserica din 
Auvers-sur-Oise şi mai mult de treizeci de 
autoportrete, mărturie a căutării propriei identități. 
După mai multe internări în azile psihiatrice, s-a 
stabilit în Auvers-sur-Oise, unde a muncit mult şi a 
părut să-şi găsească liniştea, dar angoasa a pus din 
nou stăpânire pe el, iar pe 27 iulie 1890 a plecat la 
plimbare şi s-a sinucis, trăgându-şi un glonţ în piept. 
Unul dintre ultimele sale tablouri, prima versiune a 
Portretului doctorului Gachet (1890), a fost 
achiziționat la New York, în 1990, pentru suma de 
82,5 milioane de dolari (78 de milioane de euro). 


În 1888, după o dispută violentă cu prietenul său, 
pictorul Paul Gauguin, Van Gogh şi-a tăiat urechea 
stângă cu un brici şi i-a dăruit-o, învelită într-un ziar, 
unei tinere prostituate. Mărturie stă celebrul său 
tablou Autoportret cu urechea bandajată (1889), care 
există în două versiuni. Tot la fel cum există şi două 
ipoteze privind mutilarea sa, una din ele susținând că 
Gauguin i-a tăiat urechea cu o lovitură de sabie. 


ISTORIE 


Cântecul de luptă 


La Marseillaise („,Marsilieza”) a fost inițial cântecul 
de război al armatei Rinului. 


La Marseillaise este imnul naţional al Franţei. Fie 
că este cântat de Gainsbourg pe ritmuri de reggae, fie 
că este mimat din vârful buzelor de unii fotbalişti 
refractari, fie că naşte întrebări cu privire la violența 
sa, el emoţionează încă de la primele note. 

Cu toate acestea, una dintre cele mai importante 
embleme ale națiunii franceze a avut un destin 
haotic. 

În noaptea de 25 spre 26 aprilie 1792, Claude 
Joseph Rouget de Lisle (1760-1836), un căpitan 
staționat la Strasbourg, compune la reşedinţa lui 
Dietrich, primarul oraşului, Chant de guerrepour 
l'armee du Rhin („Cântecul de război pentru armata 
Rinului”), pentru soldaţii Revoluţiei care porneau la 
război împotriva Austriei. O copie ajunge la 
Montpellier, iar melodia suscită entuziasmul general 
de fiecare dată când este intonată. 

Batalioanele soldaților republicani din Marsilia o 
preiau şi o cântă la intrarea lor în Paris, în vara 
anului 1792, redenu- mind-o Hymne des Marseillais 
(„Imnul marsiliezilor”). În septembrie, Departamentul 


de Război o introduce în repertoriul militar oficial. 
Convenţia Naţională o transformă în imn național, 
dar în perioada Imperiului şi a Restauraţiei va fi 
interzisă. Deşi Napoleon cedează uneori nostalgiei, 
Marsilieza şi-a recăpătat gloria în timpul Revoluţiei 
din iulie (1830), revenind în prim-plan sau fiind 
abandonată, în funcţie de regimurile care s-au 
succedat la putere în secolul XIX. 

La 14 februarie 1879, La Marseillaise este adoptată 
ca imn naţional al Franței. Dar muncitorii îi vor 
prefera alte cântece solemne precum Internaționale 
(„Internaţionala”), iar susţinătorii mareşalului Petain, 
Marechal, nous voilâ! („Mareşal, aici suntem!”). 
Oricum, ocupanții nazişti pun Marsilieza la index. 

Constituţia din 1946, la fel ca aceea din 1958, o vor 
repune în drepturi. Ziua gloriei a sosit! 


în 1826, Rouget de Lisle este încarcerat pentru 
datorii. Lese din închisoare mulțumită unui camarad 
care i le plăteşte, dar moare în sărăcie. Cenuşa lui 
este transferată în Domul Invalizilor (în 1915), în 
cadrul unei ceremonii organizate în timp ce Primul 
Război Mondial era în toi, având ca scop să trezească 
dragostea sacră pentru patrie. 


FILOZOFIE 


Parfumul lui Netzsche 
Pentru Nietzsche, Dumnezeu a murit. 


Friedrich Wilhelm Nietzsche este un filozof german 
(1844- 1900), poet şi muzician, autorul unei opere 
care nu s-a bucurat de o foarte mare recunoaştere în 
timpul vieţii sale — Ştiinţa voioasă (1882), Aşa grăit-a 
Zarathustra (1885), Dincolo de bine şi de rău (1886) — 
, înainte de a se cufunda în nebunie. 

Nietzsche face parte dintre filozofii care îi pot speria 
pe cei fără pregătire de specialitate, deoarece pare 
greu accesibil. Această abordare derutantă este 
întărită şi de faptul că el critică gândirea tradițională 
occidentală şi moştenirea iudeo-creş- tină. Stilul său 
poetic şi folosirea aforismelor (formule scurte şi 
concise prin care este rezumată în câteva cuvinte 
esența unei gândiri sau a unei doctrine) sporesc 
complexitatea lucrărilor acestui filozof. 

În centrul gândirii sale se află viaţa. Nu în sensul 
biologic al cuvântului, ci ca forță pe care o numeşte 
„voința de putere”. „Devino ceea ce eşti. Fă doar ceea 
poţi face singur.”, afirmă el definind supraomul, care 
este singurul stăpân al propriului destin. Pentru a 
atinge acest ideal este nevoie să fie depăşite valorile 
morale bazate pe vinovăţie, pedeapsă, cultura scuzei 
— în special religia, Nietzsche susținând că 


„Dumnezeu a murit.” —, în beneficiul unei existente 
creative, care se înscrie într-o mişcare ciclică numită 
„eterna reîntoarcere”. 


AFLĂ MAI MULTE 


Naziştii au recuperat şi au deformat grosolan 
gândirea lui Nietzsche. Au transformat supraomul 
într-un arian aparținând unei rase superioare din 
punct de vedere biologic. Nu era Superman, ci un 
ideal de moralitate şi de cultură, dornic de libertate şi 
de dorința de a se autodepăşi fără a recurge la 
consolarea fictivă a religiei sau la sclavia alcoolului. 

Naziştii au făcut din Nietzsche un antisemit, cu 
toate că el se certase cu sora lui, adeptă a național- 
socialismului, dar şi cu compozitorul Richard 
Wagner, de care era foarte apropiat, din cauza 
antisemitismului acestora. Pe scurt, s-au înşelat pe 
toate planurile, deoarece filozofia şi morala lui 
Nietzsche sunt în totală opoziție cu ideologia 
totalitaristă. 


ISTORIE 


Împăratul scriitor 


Napoleon Bonaparte a scris un roman intitulat 
Clisson şi Eugenie. 


Când rosteşti numele lui Napoleon, te gândeşti 
automat la un conducător militar, la bărbatul care a 
condus Franța cu o mână de fier, ca un autocrat. Este 
dificil să ţi-l imaginezi cu penița în mână, în fața colii 
albe de hârtie, asudând şi chinuindu-se să 
plăsmuiasă fraze romantice, într-o căutare frenetică 
a inspirației epice. Cu toate acestea, în 1795, 
Bonaparte a publicat un roman sentimental şi de 
război intitulat Clisson şi Eugenie. 

Dar 1795 a fost un an important, anul în care a fost 
supranumit „generalul Vendemiar” după ce a 
înăbuşit o revoltă regalistă la Paris (pe data de 13 
vendemiar, anul IV, adică pe 5 octombrie 1795). 
Tânărul de doar douăzeci şi şase de ani, originar din 
Corsica, din Ajaccio, devenise deja general. 

După ce s-a remarcat în campaniile din Italia şi din 
Egipt împotriva duşmanilor Revoluţiei, este de înțeles 
că Napoleon nu a mai dispus de suficient timp pentru 
a-şi continua cariera literară. 

Atunci când Directoratul a intrat în declin, 
Bonaparte l-a răsturnat printr-o lovitură de stat 


(1799). Nemulțumit de regimul politic care i-a urmat, 
Consulatul, a reuşit să fie încoronat împărat în 1804. 

Cu toate că prin măsurile lui a generat transformări 
importante ale societăţii (crearea corpului prefectoral, 
înființarea liceelor, adoptarea Codului civil etc.), 
domnia sa s-a remarcat în special prin bătălii: victorii 
(Ulm, Austerlitz, Jena etc.), dar şi înfrângeri (ca aceea 
de la Trafalgar sau campania din Rusia, de unde a 
fost forțat să se retragă) care l-au determinat să 
abdice (1814). Exilat pe o insulă, a încercat să revină 
pentru o sută de zile (20 martie — 22 iunie 1815), dar 
a eşuat, suferind o înfrângere finală la Waterloo. 

Englezii l-au exilat pe insula Sfânta Elena (situată 
în mijlocul Atlanticului de Sud), unde a murit în 
1821, 


AFLĂ MAI MULTE 


La 15 decembrie 1809, Napoleon a divorțat de 
Josephine. O cunoscuse pe această văduvă creolă, cu 
câțiva ani mai în vârstă decât el, într-un salon 
parizian şi o cucerise trimițându-i misive înflăcărate. 
Căsătoria lor a fost oficiată şase luni mai târziu. După 
ce a ajuns împărat, Napoleon s-a grăbit să aibă un 
urmaş, pe care Josephine nu i l-a putut oferi. De 
aceea, el a luat hotărârea de a se despărți de ea. 


LITERATURĂ 


Scriitorul dependent de cafea 


Balzac ajungea să bea cincizeci de ceşti de cafea pe 
zi. 


Balzac a fost scriitor de carieră. După ce a ajuns la 
Paris ca să studieze dreptul, acest burghez din oraşul 
Tours şi-a început cariera literară pentru glorie, dar 
a continuat-o pentru bani. Era mereu obligat să 
producă mai mult pentru a câştiga mai mult, fiindcă 
era risipitor şi avea talentul de a intra doar în afaceri 
sortite eşecului. El a lansat reviste care au dat 
faliment, a încercat, pe rând, să fie editor, tipograf, 
dar falimentele s-au ținut lanţ; chiar şi atunci când 
s-a apucat de speculaţii la bursă, a avut ghinion şi şi- 
a pierdut toate economiile. Toată viața, Balzac s-a 
aflat între creditorii care îl presau să-şi plătească 
datoriile şi editorii care îi cereau să predea textele, 
achitate în avans... pentru a-şi putea plăti restanţele! 
Prins în acest cerc vicios, Balzac nu şi-a neglijat însă 
activitățile mondene şi nu a ratat nicio ocazie de a 
călători prin Europa pentru a se întâlni cu iubita lui, 
contesa Hanska. 

Aşadar, cum reuşea Balzac toate astea? Ei bine, 
bând cafea. Aproximativ cincizeci de ceşti pe zi, 
potrivit biografilor săi. Şi nu, nu vorbim despre 
cafeaua lungă americană de la Starbucks, ci despre 


un amestec inventat de el, foarte concentrat, de cafea 
turcească, la ibric. Nu este nevoie să fii om de ştiinţă 
ca să-ți dai seama că acest obicei i-a provocat 
moartea, la doar cincizeci şi unu de ani (1799-1850), 
când a părăsit scena. În urma lui a rămas o moştenire 
inegalabilă, deoarece în Comedia umană, ciclul de 91 
de romane al căror autor a fost, a dat viață unui 
număr impresionant de 2.209 personaje. 


AFLA MAI MULTE 


Comedia umană este împărțită în „Studii”: Studii 
filozofice (Pielea de şagri), Studii analitice (Fiziologia 
căsătoriei), Studii de moravuri, care la rândul lor sunt 
alcătuite din „Scene”: Scene din viața particulară 
(Moş Goriot), Scene din viața de provincie (Eugenie 
Grandet), Scene din viața pariziană (Strălucirea şi 
suferințele curtezanelor), Scene din viața politică (O 
afacere tenebroasă), Scene din viața militară (Şuanii), 
Scene din viaţa de la țară (Crinul din vale). 


STIINTĂ ŞI TEHNICĂ 


Nume de cod 
ADN-ul este compus din 150 de miliarde de atomi. 


În aprilie 1953, doi cercetători de la Universitatea 
din Cambridge, Francis Crick (fizician britanic) şi 
James Watson (biolog american), au fost primii care 
au modelat structura unei molecule ce conţine sub 
formă de cod moştenirea genetică, mai exact 
caracterul ereditar inerent reproducerii oricărei celule 
vii. Această moleculă, alcătuită din 150 de miliarde 
de atomi, poartă numele de ADN (acid 
dezoxiribonucleic). Conţine fosfați, zaharuri 
(dezoxiriboza, de la care a primit numele) şi baze 
azotate. Ei o descriu ca „o structură cu două lanțuri 
elicoidale înfăşurate fiecare în jurul aceleiaşi axe” 
(şuviţe în formă de dublu helix). Pentru descoperirea 
for, care a marcat istoria biologiei şi a geneticii, li s-a 
decernat, în 1962, Premiul Nobel pentru Fiziologie şi 
Medicină. 

Pe lângă cercetarea fundamentală şi medicină, 
ADN-ul are aplicaţii în multe alte domenii: teste de 
paternitate cu o precizie de 99%, donare, organisme 
modificate genetic, criminalistică etc. Aceasta se 
datorează faptului că ADN-ul conţinut în fiecare 
celulă este totodată unic pentru fiecare specie — ADN- 
ul unui iepure nu este acelaşi cu cel al morcovului — 


şi diferit pentru fiecare individ din cadrul aceleiaşi 
specii, inclusiv pentru gemenii identici, denumiți şi 
monozigoți. 


AFLĂ MAI MULTE 


Creat în 1998, Fâşierul Naţional Automatic al 
Amprentelor Genetice (FNAEG) din Franţa este o bază 
de date administrată de Ministerul de Interne francez, 
care permite, prin prelevarea de probe de la o scenă a 
crimei sau de pe diverse obiecte (sânge, spermă, 
transpirație, resturi mici de piele, salivă, părete.) şi 
prin compararea acestora pe calculator cu 
informațiile conținute în Fâşierul menționat, găsirea 
unui suspect dacă ADN-ul acestuia a fost deja 
identificat şi înregistrat în cadrul unei anchete 
anterioare. Suspecţilor fără antecedente li se prelevă 
celule din interiorul obrazului, care sunt la rândul lor 
introduse în baza de date. 

Toate acestea sunt elemente preţioase pentru 
soluționarea cazurilor de omucideri, violuri sau 
terorism. 


ISTORIE 


Bătălia de pe Somme 


Bătălia de pe Somme din 1916 a fost una dintre cele 
mai sângeroase din istorie. 


Evenimentele au avut loc departe de Franţa. Pe 
data de 28 iunie 1914, arhiducele Franz Ferdinand, 
moştenitorul coroanei Austro-Ungariei, se afla în 
călătorie în Serbia, una dintre provinciile viitorului 
său regat. La intrarea în Sarajevo, un naţionalist sârb 
numit Gavrilo Princip a deschis focul asupra 
arhiducelui, care a fost ucis pe loc. 

Evenimentul suscită emoție pe plan internațional. 
Alianţele militare semnate în deceniul precedent se 
pun în mişcare. Când Austria atacă Serbia ca o formă 
de represalii, are susținerea Germaniei şi a Italiei, 
împreună cu care formează „Tripla Alianţă”. Rusia ia 
partea Serbiei, iar Germania îi declară război. În 
curând, şi Franța este implicată în conflict (la 3 
august), deoarece face parte din „Antanta” sau „Tripla 
înțelegere”, alături de Rusia şi de Regatul Unit, care 
se alătură aliaților săi în luptă. 

Aproape 3 milioane de recruți francezi pornesc cu 
„flori la baionetă”, convinşi că războiul va fi doar o 
formalitate şi se va încheia în scurt timp. În realitate, 
sunt probleme încă de la început, iar victoriile sunt 


de partea Germaniei. 

Soldaţii, porecliți Poilus („Păros”) — părul fiind un 
atribut al virilității, simbolul curajului —, mor pe 
capete de frig, de foame, de boli şi de frică în tranşeele 
pe care le sapă pentru a se proteja. 

Bătălia de la Verdun, desfăşurată din februarie 
până în iunie 1916, se încheie cu o victorie pentru 
care meritul îi revine generalului Petain, un succes 
care va atârna greu în balanță: „Infernul de la 
Verdun” se va solda cu 163.000 de morți în rândurile 
francezilor şi cu 143.000 pentru Germania. 

Urmarea însă avea să fie şi mai dramatică. Bătălia 
de pe Somme va face şi mai multe victime, din iulie 
până în noiembrie 1916: 1,2 milioane de morți, răniți 
şi dispăruți. Şi toate acestea pentru un avans 
neglijabil în favoarea englezilor şi francezilor, de doar 
câţiva kilometri. 


AFLĂ MAI MULTE 


Învinsă în cele din urmă, Germania avea să fie 
pedepsită dur: demilitarizare, retrocedare a Alsaciei şi 
Lorenei către Franța, plata a 20 de miliarde de mărci 
de aur. Această umilință greu de suportat este cea 
care i-a alimentat setea de răzbunare. 


LITERATURĂ 
IP 


F g r 


Alimentar, dragă Watson! 


Pe 30 august 1889, Oscar Wilde şi Arthur Conan 
Doyle au luat masa împreună, iar literatura britanică 
s-a schimbat pentru totdeauna. 


O placă memorială amplasată pe fațada 
restaurantului de la Langham Hotel din Londra 
aminteşte data de 30 august 1889, când în acel loc a 
avut loc o cină decisivă pentru succesul literar a doi 
iluştri scriitori de limbă engleză de la sfârşitul 
secolului XIX. 

J.M. Stoddart, directorul unei reviste literare 
americane, i-a invitat pe Arthur Conan Doyle şi pe 
Oscar Wilde să lanseze versiunea britanică a acesteia: 
cei doi s-au angajat să scrie o povestire pe care 
editorul avea să o publice. 

La vremea aceea, Conan Doyle (1859-1930) era un 
medic fără pacienți, care scria pentru a-şi umple 
timpul. Doi ani mai devreme, el publicase Un studiu 
în roşu, un roman polițist care marcase naşterea 
eroului său, Sherlock Holmes, şi a asociatului 
acestuia, Dr. Watson. Dar cartea nu se bucurase de 
prea mult succes. Pentru Stoddart, el va imagina 
continuarea aventurilor tandemului Holmes - 
Watson, în Semnul celor patru. Succesul va fi rapid şi 
global, dând naştere unei serii de patru romane şi 


cincizeci şi şase de povestiri. 

În 1889, Oscar Wilde (1854-1900) se afirmase deja 
ca scriitor în multe genuri literare şi se bucura de o 
anumită notorietate. Dar singurului său roman, 
Portretul lui Dorian Gray, a cărui primă versiune avea 
să fie publicată de Stoddart, i se datorează 
celebritatea sa, chiar dacă aceasta a fost mânjită de 
scandal şi de acuzaţiile de imoralitate. Este povestea 
unui portret care îmbătrâneşte în focul modelului 
său, un dandy care face un pact, vânzându-şi sufletul 
în schimbul tinereții eterne şi ducând o viață plină de 
desfrâu. 


AFLA MAI MULTE 


În 1893, Conan Doyle a decis „să-l lichideze trup şi 
suflet” pe eroul care „îi abate spiritul de la lucruri mai 
bune”. În Ultima problemă, Holmes este lăsat să 
moară în cascada Reichenbach (în Alpii Bernezi, din 
Elveţia), în urma unei lupte corp la corp cu 
adversarul său. Vă puteți imagina protestele 
cititorilor, presiunile editorului, ca să nu mai punem 
la socoteală raţiunile de ordin financiar. Când 
Sherlock reapare în Casa pustie (1903), aflăm că nu 
murise, ci doar făcuse o călătorie în jurul lumii 
pentru a scăpa de duşmani. 


ISTORIE 


Tragicomedie 


Roland  Dorgeles se află la originea expresiei 
„Războiul bizar”. 


În introducerea sa la Războiul bizar 1939-1940, 
Roland Dorgeles (1885-1973), cunoscut deja pentru 
descrierea vieții cotidiene în tranşeele din timpul 
Primului Război Mondial, explică faptul că sintagma 
lui exprima atât de bine sentimentul încă destul de 
confuz al opiniei publice şi al combatanților înşişi, 
încât a intrat imediat în vocabular şi, la scurt timp 
după aceea, în Istorie. Chiar a fost „bizar”, cu sensul 
de „ciudat, „surprinzător”. Americanii au folosit 
sintagma de „the phoney war”, ce poate fi tradusă ca 
„falsul război”. Acesta descrie o perioadă cuprinsă 
între 3 septembrie 1939, data la care Marea Britanie 
şi Franța declaraseră război Germaniei, şi 10 mai 
1940, data primei ofensive naziste (invadarea Belgiei 
şi a Olandei). În această perioadă, trupele erau pe 
front, dar nu se întâmpla aproape nimic. Aliaţii nu 
porniseră atacul, deşi reacționaseră fără întârziere la 
invadarea Poloniei de către Hitler, pe 1 septembrie 
1939. Francezii păreau încrezători în strategia lor de 
apărare solidă: Linia Maginot. Cu toate acestea, 
atunci când germanii au pornit ofensiva, tabăra 


francezilor a fost dispersată. Pe 17 iunie 1940, după 
ce Parisul a fost ocupat de soldaţii germani, 
mareşalul Petain, fostul erou al Marelui Război 
(Primului Război Mondial) şi noul preşedinte al 
Consiliului, a cerut armistițiul. 


Franța s-a împărțit în două: la nord, zona de 
ocupaţie germană, iar la sud, zona neocupată, Franța 
liberă. Guvernul, subordonat Berlinului, a fost 
transferat la Vichy. Exilat la Londra, un general 
necunoscut, Charles de Gaulle, făcea apel prin radio 
la Rezistentă. 


AFLĂ MAI MULTE 


Bilanțul victimelor nu a fost deloc unul vesel, chiar 
dacă victoria finală asupra Aliaților (1945) a produs o 
stare de jubilație. Se estimează că numărul total al 
victimelor din acest război ar fi depăşit 50 de milioane 
de persoane, civilii fiind mai numeroşi decât soldații. 
Asta fără a socoti cele 6 milioane de evrei exterminați. 
În Franţa, au murit 600.000 de oameni. 


ARTE PLASTICE 


D900 
O 


Perla de cultură 
Arta barocă ia naştere O în urma Contrareformei. 


Arta barocă s-a născut la Roma, în zorii secolului 
al XVII-lea, înainte de a se răspândi în toată Europa, 
transformând arhitectura, sculptura, pictura şi chiar 
literatura, dansul şi muzica. Ea se plasează în 
antiteză față de arta Renaşterii clasice, dominată de 
simetrie, echilibru şi măsură. Prin contrast, baro- cui 
este o artă veselă şi teatrală, exuberantă. 

Biserica Catolică a jucat un rol important în 
avântul pe care l-a cunoscut arta barocă. Cu ocazia 
Conciliului de la Trento (la jumătatea secolului al 
XVI-lea), catolicii au încercat o relansare după ce 
Reforma protestantă îi lipsise de o bună parte dintre 
adepți. Această mişcare, cunoscută sub numele de 
Contrareformă, s-a folosit de fastul baroc, în opoziție 
cu austeritatea protestantismului, pentru a le dovedi 
credincioşilor măreția şi atractivitatea catolicismului. 
În limbajul modern, am putea vorbi despre un amplu 
plan de marketing: recucerirea adepților se foloseşte 
de bisericile somptuoase, de clădirile monumentale, 
flancate de coloane şi frontoane, de sculpturi care 
sugerează fluiditatea şi mişcarea, de decorațiuni 
încărcate, de tablouri în trompe loeil, imagini spre 
slava lui Dumnezeu care trezesc admiraţia şi emoția. 


Credincioşii, sedugşi, sunt cuprinşi de o profundă 
admiraţie. 

Curentului baroc îi datorăm existența unor mari 
realizări artistice, cum ar fi tavanul Capelei Sixtine 
(Michelangelo), a unor artişti precum arhitectul şi 
sculptorul Gian Giacomo Bernini (Piața Sf. Petru din 
Roma şi decorarea bazilicii), dar şi a multor opere 
laice, dintre care amintim doar Sala Oglinzilor din 
Palatul de la Versailles. 


AFLA MAI MULTE 


Termenul „baroc a fost împrumutat din 
vocabularul bijuteriilor, termenul portughez barroco 
fiind folosit pentru a desemna o perlă cu formă 
neregulată, cu asperități. De-abia spre sfârşitul 
secolului al XVIII-lea a început să fie folosit cu referire 
la artă, în special la arhitectură, cu o conotaţie 
peiorativă, pentru a sublinia excesele şi redundanța 
acestui stil şi pentru a arăta disprețul inspirat de 
reprezentanții săi, ale căror opere erau considerate 
imperfecte. 


RELIGIE 


Adevărul dacă mor 
Buda a găsit iluminarea la umbra unui smochin. 


Cea mai cunoscută figură a budismului a fost un 
om la fel ca oricare altul, născut în sudul Nepalului, 
la granița cu India, la mijlocul secolului al VI-lea î.H. 
Ca oricare altul şi nu tocmai. Părinţii i-au dat numele 
de Siddhărtha („cel care şi-a atins scopul”). Acesta a 
crescut în sânul ocrotitor al palatului familiei, ferit de 
orice contact cu realitatea. Doar că, în timpul unei 
escapade din „colivia” lui aurită, el a întâlnit un 
bătrân, un bolnav, un mort şi un ascet cerşetor; 
aceste întâlniri l-au făcut să-şi pună întrebări legate 
de modul lui de viață. 

După aceea, a pornit singur la drum, supunându- 
se unor privaţiuni extreme, dar în cele din urmă a 
găsit această practică plină de vanitate. A plecat din 
nou în călătorie şi a ajuns la Bodhgaya, în nord-estul 
Indiei, unde s-a aşezat la umbra unui smochin. Apoi, 
deşi diavolul a încercat să-l abată de la țelul său, el a 
reuşit să atingă iluminarea şi a devenit Buda, „Cel 
Treaz”. Cele patru adevăruri nobile fiindu-i revelate, 
el a ales calea predicării, nu pe cea a nirvanei 
instantanee, adică o stare de seninătate deplină dată 
de anularea durerii, dar şi de certitudinea că nu se va 
mai reîncarna. 


Buda şi-a propăvăduit învățăturile până la vârsta 
de optzeci de ani, câştigându-şi mulți adepţi, şi a 
întemeiat numeroase temple. A murit de indigestie 
provocată de o masă festivă dată de un discipol fierar 
din Kushinagar. 


AFLĂ MAI MULTE 


Cele patru adevăruri se referă la durere (duhkha) 
pentru că - primul adevăr - totul este durere: 
naşterea, boala, moartea, imposibilitatea de a obţine 
ceea ce dorim etc. Al doilea adevăr este că originea 
durerii este această dorinţă, această sete multiplă. 
Subiectul celui de-al treilea adevăr este suprimarea 
durerii, care nu poate avea loc decât atunci când 
setea e stinsă, soluția fiind detaşarea. Ultima etapă 
este găsirea unei căi care să ducă la încetarea durerii 
sau la „Nobila Cale Octuplă”. Recomandările sale 
sunt: opinia corectă, intenţia corectă, vorbirea 
corectă, activitatea corporală corectă, un stil de viață 
corect, efortul corect, atenţia corectă şi concentrarea 
corectă. Beatitudinea este garantată. 


LITERATURĂ 


Spleenul lui Charles 


Volumul Florile răului al lui Baudelaire nu a fost 
primit bine de justiţie. 


Charles Baudelaire (1821-1867) este cunoscut mai 
ales ca poet, dar el şi-a început cariera de scriitor ca 
jurnalist şi critic. 

Opera sa a marcat un moment de cotitură în poezie. 
Mogştenitor al romantismului, a simţit cu intensitate 
chinurile vremurilor sale şi a trăit din interior acest 
spleen (cuvânt englezesc care desemnează o 
dispoziție depresivă, melancolică, un amestec de 
suferință morală şi fizică). Timpul care trece în zbor 
şi „devorează viața” îl obsedează. El vede în beţie şi în 
„paradisurile artificiale” o cale de a scăpa de această 
obsesie, însă din romantism respinge lirismul 
sentimental, căci „maimuţele sentimentale sunt în 
general artişti slabi”. Conştientizează dimensiunea 
tragică a existenței, prezența morții care dă târcoale, 
dar se exprimă într-o manieră mai clasică, mai puţin 
exuberantă, transformând forma poetică purificată 
într-o artă în sine, o manieră de a aspira către 
frumos, înțeles ca un ideal de rigoare şi de 
perfecțiune. El a deschis calea către poezia modernă, 
nu formal, ci prin vis, prin imaginar; a fost un 
precursor al simbolismului şi a inspirat 


experimentele îndrăzneţe ale su- prarealismului. 
Opera sa principală, Florile răului, al cărei titlu 
paradoxal este el însuşi o provocare, abordând teme 
precum viciile şi păcatele carnale, femeile damnate, 
lesbienele, a fost supusă cenzurii. Condamnat în 
1857 pentru ofensă adusă moralei publice şi bunelor 
moravuri, Baudelaire a fost obligat să renunțe la şase 
poezii (din mai mult de 120). În 1949, Societe des 
Gens de Lettres („Societatea Oamenilor de Litere” din 
Franța) a obținut reabilitarea poetului blestemat. 

Baudelaire a fost şi traducătorul volumului 
Povestiri  groteşti şi extraordinare aparținând 
americanului Edgar Allan Poe (1809-1849), pe care l- 
a făcut cunoscut în Franța. Un autor de care se 
simțea aproape prin concepţia sa despre artă şi cu 
care împărtăşea o fascinaţie comună pentru rău. 
„Prima dată când am deschis una dintre cărţile lui, 
am întâlnit în ea, cu înfiorare, dar şi cu încântare, nu 
numai subiecte la care şi eu visam, ci şi propoziții pe 
care eu însumi le-am gândit şi pe care el le-a scris în 
urmă cu douăzeci de ani”, mărturisea Baudelaire în 
1864. 


GEOGRAFIE 


Muntele explodează cu furie 


Erupția vulcaniană desemnează unul dintre cele 
cinci tipuri de erupție vulcanică. 


Să îl invităm pe poetul Paul Eluard (1895-1952) să 
ne predea o scurtă lecţie de geologie. Acesta scrie aşa: 
„Pământul este albastru ca o portocală.” Gândiţi-vă la 
coaja citricei ca la scoarța terestră. Pământul este o 
portocală delicioasă al cărei suc este o magmă 
arzătoare. Această coajă de portocală nu este formată 
dintr-o singură bucată, ci decupată în plăci. 
Marginile acestora sunt pe bună dreptate numite 
falii, deoarece sunt vulnerabile şi prin ele ţâşneşte 
magma clocotindă. Când aceasta reuşeşte să-şi 
croiască drum spre suprafață, provoacă o erupție 
vulcanică. 

Vulcanii sunt de mai multe categorii, în funcţie de 
natura materiilor pe care le expulzează. Aşa-numiţii 
vulcani hawaiieni (Piton de la Fournaise, din insula 
Reunion) aruncă o lavă fluidă bazaltică, abundentă, 
săracă în siliciu. Dacă jetul aminteşte de o fântână, 
exploziile sunt slabe în intensitate şi lava se prelinge 
lent. Vulcanii de tip strombolian (Etna, în Italia) 
alternează: fie explodează şi scot la suprafață materie 


topită şi bombe vulcanice (blocuri mari de lavă), fie 
aruncă fluxuri lungi de lavă care crestează conul. 
Erupţiile vulcaniene (Vulcano, în Insulele Eoliene din 
Italia) sunt explozii foarte violente, care împroaşcă 
roci, cenuşă, lapili (mici pietre poroase) la distanţe 
mari. Curgerile de lavă - vâscoasă - sunt aproape 
inexistente sau de scurtă durată. 

Vezuviul este faimos pentru că a distrus oraşul 
Pompei în anul 79 d.H., iar erupția lui se numeşte 
pliniană. Înălţarea unui nor cenuşiu este urmată de 
o explozie puternică şi de o ploaie de cenuşă care cade 
pe pământ. 

Lava aşa-numiţilor vulcani peleeni (Montagne 
Pelee, în insula Martinica) este şi mai puţin fluidă, 
solidificându-se foarte rapid. Erupția poate fi 
explozivă atunci când gazele acumulate reuşesc să 
împingă lava care acționa ca un dop în formă de dom. 
Nori de gaze incandescente sunt eliberați, însoțiți de 
roci ce sunt proiectate cu o viteză de câteva sute de 
kilometri pe oră. 


AFLA MAI MULTE 


Vulcan este numele unui zeu al Antichității, 
corespondentul lui Hefaistos din panteonul grecesc. 
Zeul focului, Vulcan este fierar, asociere care l-a făcut 
candidatul ideal pentru ca un tip de erupție vulcanică 
să-i poarte numele. 


LITERATURĂ 

Shakespeare inovează 


Timp de câțiva ani s-a pierdut urma lui 
Shakespeare. 


A fi sau a nu fi, aceasta-i întrebarea...” Chiar dacă 
ați reținut doar câteva cuvinte din toată opera lui 
Shakespeare (1564-1616), replica de mai sus este 
cunoscută de mai toată lumea, fiind asociată cu 
monologul lui Hamlet. 

După ce a părăsit Stratford-upon-Avon 
(Warwickshire), oraşul său natal din centrul Angliei, 
unde şi-a lăsat soția şi copiii, s-a mutat la Londra ca 
să-şi pună în valoare multiplele talente. Se spune 
chiar că o vreme ar fi lucrat ca valet însărcinat cu 
paza cailor din fața teatrelor. 

Teatrul lui Shakespeare, scris într-un limbaj bogat 
şi inventiv, include atât tragedii (Macbeth, Romeo şi 
Julieta etc.), cât şi comedii (Negustorul din Veneţia, 
Visul unei nopți de vară etc.) şi piese istorice (Richard 
al III-lea etc.). În total a scris peste treizeci de piese, 
jucate în fața Curţii Regale şi în palatele reginei 
Elisabeta I. 

Dar Shakespeare mai avea un alt talent. Nu a fost 
doar dramaturg, ci a interpretat şi roluri în propriile 
piese, precum şi în cele ale altor autori, în epocă fiind 
celebre trupele de teatru sprijinite de nişte mecena 


(protectori ai artelor). Shakespeare a făcut parte din 
cea mai prestigioasă dintre acestea, care îşi avea 
sediul la Teatrul Globe. 

În jurul anului 1611, a decis să se retragă. S-a 
întors la Stratford, unde s-a stins din viață la vârsta 
de 52 de ani. 

Atunci când ne referim la engleză printr-o perifrază, 
vorbim despre „limba lui Shakespeare”, la fel cum 
franceza este denumită „limba lui Moliere”. Se poate 
face o altă comparaţie între aceşti doi dramaturgi: 
amândoi au fost suspectaţi că nu şi-ar fi scris singuri 
piesele. 

În cazul lui Moliere, se vorbeşte despre Corneille, 
iar despre piesele lui Shakespeare s-au avansat 
speculații că ar fi fost scrise de Francis Bacon şi de 
Christopher Marlowe. Nici biografia lacunară a lui 
Shakespeare nu înlesneşte lucrurile. Este vorba în 
special despre „anii pierduţi” (între mijlocul anilor 
1580 şi aproximativ 1590) în care urmele sale s-au 
pierdut. Nu a fost nici la Stratford, nici la Londra. O 
ipoteză este că acesta ar fi călătorit în Franța sau 
Italia. 


ISTORIE 


= 


Johnocid 
Soarele a fost asasinul lui Kennedy. 


Născut în 1917 într-o familie înstărită de catolici de 
origine irlandeză, senatorul democrat din 
Massachusetts, John Fitzgerald Kennedy, a fost ales 
al 35-lea preşedinte al Statelor Unite în anul 1960, 
contracandidatul lui fiind republicanul Richard 
Nixon. Mandatul său a fost marcat, pe plan 
internațional, de agravarea Războiului Rece în ceea 
ce priveşte chestiunea Zidului Berlinului, criza 
rachetelor instalate de sovietici în Cuba şi implicarea 
sporită a Statelor Unite în Războiul din Vietnam. Pe 
plan naţional, tensiunile rasiale s-au agravat, iar JFK 
a luat poziție în favoarea acordării de drepturi civile 
persoanelor de culoare. 

La sfârşitul anului 1963, Kennedy era în plină 
campanie pentru a câştiga al doilea mandat de 
preşedinte, iar Texas era o etapă importantă din 
turneul său electoral. Soţia sa, Jackie, îl însoțea peste 
tot, în pofida riscurilor crescute. Despre Dallas se 
spunea că ar fi fost cel mai periculos oraş din țară, 
iar Serviciul Secret al SUA, responsabil pentru 
securitatea preşedintelui, se ruga ca pe durata vizitei 
să plouă. Dar aversele dimineţii au lăsat loc unui 


soare luminos, iar JFK a ordonat ca limuzina sa, un 
Lincoln Continental albastru, să fie decapotată. Prin 
urmare, acoperişul detaşabil nu a mai fost instalat. 
Maşina s-a deplasat cu viteză redusă şi, de-a lungul 
întregului drum, cuplul prezidenţial s-a aflat aproape 
de mulțimea venită să-l aclame. S-au auzit 
împuşcături de la o fereastră de la etajul 6 al Texas 
School Book Depository („Depozitul de carte şcolară 
din Texas”), situat în Dealey Piaza. Împuşcat în gât şi 
în cap, Kennedy leşină în braţele lui Jackie. Este ora 
12:31 p.m. În aceeaşi zi, 22 noiembrie 1963, 
preşedintele a murit. Presupusul său criminal, Lee 
Harvey Oswald, a fost arestat câteva ore mai târziu. 
După aproape şaizeci de ani, în ciuda versiunii 
oficiale furnizate de Comisia Warren, rămân întrebări 
fără răspuns cu privire la asasinul sau asasinii săi şi 
la motivele unui astfel de act. 

JFK a fost al patrulea şi ultimul preşedinte 
american asasinat până în prezent în timpul 
mandatului său. Înaintea lui, Abraham Lincoln 
(1865), James Abram Garfield (1881) şi William 
Mekinley (1901) au avut parte de aceeaşi soartă. 
Există o modalitate mnemonică de a ne aminti 
numele lor: „Garfield merge cu Lincoln pe Aeroportul 
Kennedy şi apoi zboară peste Muntele Mekinley.” 


RELIGIE 


CV-ul lui Isus? 


Doar Evanghelia după Luca povesteşte naşterea lui 
Isus. 


Noul Testament vine să continue Biblia, 
redenumită de facto Vechiul Testament. 

Noul Testament este alcătuit din cele patru 
Evanghelii, dar nu numai. Acestea sunt urmate de 
Faptele Apostolilor, care relatează începuturile 
Bisericii Creştine. Urmează apoi Epistolele lui Pavel — 
un apostol care nu a fost discipolul lui Isus în vremea 
acestuia, pe numele lui Saul din Tars —, care sunt 
treisprezece la număr şi sunt adresate romanilor, 
corintienilor, colosenilor, lui Tit etc., cu intenția de a 
explica noilor biserici şi responsabililor acestora ce 
este credința creştină şi cum să o practici cel mai 
bine. Următoarea epistolă, anonimă, care se numeşte 
Epistola către evrei, îi îndeamnă pe evreii convertiți la 
creştinism să nu se întoarcă la vechea for religie, dacă 
ar fi ispitiți să o facă. Ultimele Epistole „catolice” sau 
„universale” le sunt atribuite lui lacob (poate fratele 
lui Isus), Petru (unul dintre cei doisprezece apostoli), 
loan (cu toate că aceste scrisori nu sunt semnate) şi 
Iuda (care se prezintă drept „sclavul lui Isus” - în 
sensul de „slujitor” — şi care ar putea fi fratele lui 


vitreg). 

Noul Testament se încheie cu Apocalipsa lui loan. 
În contextul persecuției creştinilor, aceasta dezvăluie 
un viitor luminos sub călăuza unui Isus triumfător 
asupra răului. 

Evangheliile sunt alcătuite din patru cărţi, scrise în 
greacă de către apostolii lui Isus, care l-au urmat în 
lucrarea sa pământească: Matei, Marcu, Luca, loan. 
Toate povestesc viața lui Isus şi îi transmit 
învățăturile, relatând în special numeroasele pilde ale 
acestuia care conțin minunile, vindecările şi exorcis- 
mele sale. 

Numai Luca povesteşte despre naşterea lui Isus. 
Losif şi Maria călătoresc spre Betleem, în ludeea, 
pentru a se înscrie la recensământul ordonat de 
guvernatorul roman, când Maria simte primele 
contracții. Ei găsesc un grajd în care se adăpostesc şi 
acolo se naşte bebeluşul, care scoate primul țipăt; 
mama sa îl înfăşoară în scutece şi foloseşte o iesle pe 
post de leagăn. 


LITERATURĂ 


Pagini deocheate 
În curând vei afla cine a fost Alcofribas Nasier. 


Călugăr, apoi preot (paroh), deşi era anticlerical, 
liber-cu- getător, doctor, scriitor, Francois Rabelais 
(circa 1494- 1553) a fost un erudit format în spiritul 
culturii greceşti şi latine. Cea mai cunoscută dintre 
lucrările sale prezintă aventurile unui personaj uriaş, 
Pantagruel, fiul lui Gargantua, cu ajutorul căruia 
abordează temele umanismului Renaşterii. Opera sa 
este una originală prin inventivitatea limbajului 
folosit, prin verva sa excesivă şi prin amestecul 
savant de realism şi fantezie. Comicul ţine în egală 
măsură de parodierea — care merge până la batjocură 
— tuturor convențiilor sociale, religioase şi politice, 
precum utilizarea bufoneriei şi a scenelor în care 
indecențţa este împinsă spre scatologic şi obscenitate. 

Dar această ireverență este pusă în slujba unei 
filozofii mult mai subtile, a toleranței şi a păcii, a 
credinţei în bunătatea omului şi în rolul central al 
educației în armonie cu natura acestuia. Dacă, pe de 
o parte, ea trebuie să răspundă setei de cunoaştere 
care tinde să înglobeze cunoştinţele universale, 
această educaţie este totodată şi cea a corpului, 
incluzând igiena, exerciţiile fizice şi activităţile 
manuale. O astfel de viziune progresistă nu putea 


decât să atragă mânia cenzurii şi condamnarea 
severă din partea teologilor Sorbonei. Primul său 
roman, Pantagruel (1532), a apărut sub pseudonimul 
de Alcofribas  Nasier (anagrama lui François 
Rabelais). 

Numele lui Rabelais a rămas în limba franceză sub 
forma unui adjectiv, rabelaisien, cu sensul de 
„bonvivant” („om vesel, chefliu”);,  „truculent”; 
„licenţios”, „deocheat”; „gargantuesc” este sinonim cu 
„mare mâncău”, „gurmand”; „pantagruelic” se referă 
la un apetit sau la o masă demnă de un căpcăun. De 
asemenea, lui Rabelais i se datorează expresia care se 
traduce din franceză cu „măduvă” pentru a desemna 
ceea ce este mai bun, chintesența acestuia, esenţă, 
miez, precum şi afirmațiile că „ştiinţa fără conştiinţă 
este ruina sufletului” şi că „râsul este în firea omului”; 
el a chemat oile lui Panurge pentru a pedepsi 
comportamentul servil,  conformismul, gândirea 
lipsită de orice simţ critic. 


ISTORIE 


Speranţă pentru femei 


În 1965, femeile din Franţa au obținut, în sfârşit, 
dreptul de a munci fără acordul soțului. 


În campaniile prezidenţiale recente din Franţa s-a 
repus în dezbatere discuţia despre una dintre 
cuceririle majore ale îndelungatei lupte a femeilor 
pentru evoluția condiţiei lor: dreptul la avort. Se aude 
parcă ecoul discursurilor pline de ură, antisemite, 
pronunțate de deputaţi în 1974 la întâlnirea cu 
Simone Veil, ministrul Sănătăţii, responsabilă pentru 
apărarea acestei legi privind avortul (întrerupere 
voluntară a sarcinii). Timp de trei zile şi două nopți 
(între 26 şi 29 noiembrie), ministrul nu a cedat în fața 
acestui hemiciclu format din 481 de bărbați şi 9 femei 
şi până la urmă a câştigat: 284 de voturi pentru, 189 
împotrivă. Voturile primite de la stânga şi de la centru 
au ajutat foarte mult. La 17 ianuarie 1975, Legea Veil 
a fost promulgată pentru o perioadă de cinci ani, iar 
apoi în 1979 a devenit definitivă. 

Reprezentarea femeilor în politică este încă o 
chestiune care necesită multă muncă. Să reamintim 
faptul că a trebuit să aşteptăm anul 1947 pentru ca 
o femeie să devină ministru în Franţa, anul 1989 
pentru ca o femeie să fie aleasă primar al unui oraş 
de peste 100.000 de locuitori (Catherine Trautmann 


la Strasbourg), 1991 pentru ca o femeie să fie numită 
prim-ministru (Edith Cresson) şi că încă aşteptăm 
momentul în care vom avea o femeie preşedinte al 
Republicii. Deşi începând cu anul 2000 au fost 
adoptate legi cu privire la paritate, între 2012- 2017 
în Camera Deputaţilor din Franţa erau 27% femei, iar 
în Senat doar 25%. În 2018, în România, 20% dintre 
parlamentari erau femei. 

Să ne reamintim că femeile din Franța nu au 
obținut dreptul de vot până la 21 aprilie 1944 (iar cele 
din România, în 1938). Şi totuşi, peripeţiile lor nu s- 
au oprit atunci, deoarece până în 1965 nu au putut 
lucra fără să ceară aprobarea soților lor şi nu au avut 
dreptul de a deține un cont bancar personal. 

În 2013, presa din Franţa, pusă pe glume, relata 
că, în sfârşit, femeile aveau dreptul de a purta 
pantaloni! Asta deoarece era încă în vigoare o lege din 
1800 -— chiar dacă aceasta nu se aplica — prin care li 
se interzicea femeilor „să se travestească”. Dacă o 
femeie avea ideea bizară să se îmbrace ca un bărbat, 
ea trebuia mai întâi să obțină o autorizaţie de la 
prefectură. 


GEOGRAFIE 


Şase grade de separare 


Acum 200 de milioane de ani, continentele actuale 
erau lipite între ele. 


Dacă sunteți pasionați de puzzle-uri încă din 
copilărie, cu siguranță că de câte ori ați privit o 
planisferă nu v-aţi putut opri din a gândi: „Este o 
nebunie, coasta de est a Americii de Sud şi vestul 
Africii s-ar putea îmbina perfect!” 

La începutul secolului XX, un tânăr explorator şi 
meteorolog german, Alfred Wegener (1880-1930), a 
făcut aceeaşi observaţie, la care s-a adăugat un alt 
argument solid: se poate observa că pe aceste două 
maluri ale Atlanticului există o faună şi o floră foarte 
asemănătoare. El a concluzionat că acum câteva 
milioane de ani aceste continente erau legate şi a 
mers chiar mai departe, postulând ipoteza conform 
căreia, în vremea aceea, toate teritoriile care 
alcătuiesc planeta noastră formau un singur bloc, un 
supercontinent. Făcând apel la greaca veche, 
Wegener La denumit „Pangeea” („întregul Pământ”). 

Cu toate că Wegener a formulat Teoria derivei 
continentelor, cu alte cuvinte ideea că acest bloc 
compact de pământ s-a fragmentat şi s-a separat, 


aceasta a fost respinsă de confrații săi, oameni de 
ştiinţă ai epocii, care l-au atacat şi l-au criticat, 
susținând că nu poate explica acest fenomen. 

De-abia după moartea sa, continuatorii cercetărilor 
sale i-au confirmat intuițiile (în anii 1960). 

Cu aproximativ 200 de milioane de ani în urmă, 
prin mişcarea plăcilor tectonice, această Pangeea s-a 
divizat. În nord s-a creat Laurasia (America de Nord, 
Europa, Asia), iar în sud, Gondwana (Africa, America 
de Sud, India, Madagascar, Noua Zeelandă, 
Australia). După milioane de ani, mişcările au 
continuat - de exemplu, în urmă cu 55 de milioane 
de ani, America de Nord şi Groenlanda şi-au luat adio 
de la Eurasia -, deplasarea lor conducând la 
decuparea continentelor în forma pe care o 
cunoaştem astăzi. 

Continentele continuă să se deplaseze. Se 
estimează că, peste 50 de milioane de ani, Africa va 
intra în coliziune cu Europa, făcând să dispară Marea 
Mediterană şi Marea Roşie. Tot atunci se va forma un 
lanț muntos care se va întinde din Spania până în 
Asia. 

Cine nu a visat să schieze la Saint-Tropez? 

Cine este fratele tău? 
George Orwell este tatăl lui Big Brother. 


Nu trece o zi fără să auziți despre Big Brother 
(„Fratele cel Mare”): camere de supraveghere 
amplasate la fiecare colț de stradă, urmărindu-vă 
fiecare gest şi fiecare mişcare, poliția omniprezentă şi 
vigilentă pe internet şi pe rețelele sociale, instaurarea 
unei stări de urgență care ar încălca drepturile 
individuale ale cetățenilor, verificarea şi colectarea 
datelor cu caracter personal etc. 

Se vorbeşte despre amenințarea lui Big Brother 
care ne urmăreşte de peste tot, dar mulți nu cunosc 
originea acestei expresii. Ea datează din 1949, cu 
mult înaintea apariției tuturor acestor mijloace 
tehnologice, şi i se datorează scriitorului britanic Eric 
Arthur Blair, mai cunoscut sub pseudonimul său, 
George Orwell (1903-1950). Fratele cel Mare este 
unul dintre personajele romanului său, 1984, 
conducătorul omniscient, omniprezent şi invizibil al 
unui partid totalitar, construit ca o alegorie. Afişele 
cu chipul lui avertizează: „Fratele cel Mare stă cu 
ochii pe tine”. 1984 denunţă excesele unui stat 
polițienesc în care orice libertate de gândire şi de 
exprimare a fost abolită în favoarea propagandei. 
Metafora este un avertisment împotriva pericolelor 


dictaturilor, care îşi spionează cetățenii şi îşi exercită 
puterea folosindu-se de arme de control: delațiunea, 
controlul fizic, inclusiv al sexualității, manipularea 
mentală şi cenzurarea limbajului prin eliminarea 
multor termeni şi înlocuirea cu o novlimbă/nouvorbă 
(Newspeak în engleză). Critica lui Orwell se îndrepta 
împotriva stalinismului şi a regimurilor comuniste. 

Termenul a fost popularizat în rândul publicului 
larg de o emisiune olandeză din 1999 de tip reality- 
show, „Big Brother”, în care mai mulți concurenți 
care sunt închişi într-o casă şi nu au contact cu 
restul lumii sunt filmați în permanenţă de camerele 
de televiziune. 

1984 este un roman de anticipație cu un conținut 
filozofic, care intră în categoria distopiilor sau a 
contrautopiilor: o ficțiune care descrie o societate 
imaginară, un vis transformat în coşmar, o lume 
terifiantă controlată de un regim despotic şi liber- 
ticid. 

Înainte, Orwell a publicat şi Ferma animalelor 
(1945), o parabolă a revoltei împotriva tiraniei, 
prezentată sub forma unei fabule cu animale. 


FILOZOFIE 


Au pus cătușe filozofiei 


La procesul lui Socrate, 280 din cei 501 judecători 
au votat pentru condamnare, iar 221, pentru achitare. 


În Grecia secolului al V-lea î.H., filozofia era în plină 
efervescenţă. „Experţii”, adevărați „negustori de 
cunoaştere”, erau adevărate vedete ale epocii şi 
străbăteau țara din oraş în oraş punând la dispoziția 
celorlalți, contra cost, abilitatea lor de a dezbate orice 
temă şi de a argumenta orice idee, dar şi contrariul 
acesteia. Se numeau sofişti — sofismul este un tip de 
raționament falacios, cu aparență de adevăr şi 
rigoare, menit să înşele asistenţa şi să o manipuleze. 

În ceea ce îl priveşte pe Socrate (470-399 î.H.), el 
era mereu în mişcare, în sensul propriu al 
termenului. Îmbrăcat modest şi deloc preocupat de 
aspectul său, se plimba prin Atena desculț, străbătea 
străzile, curțile, pieţele şi intra în case pentru a-şi 
întâlni publicul. Metoda lui era una diametral opusă 
cu ceea ce se obişnuia. În loc să rostească un discurs 
gata făcut şi standardizat şi să măgulească opinia 
publică, el a optat pentru modul interogativ. Folosind 
întrebări scurte, pornea un dialog cu interlocutorii 
săi. Această practică îi făcea pe aceştia să se 
îndoiască de ceea ce credeau că ştiu, să aibă o 
atitudine critică față de convingerile proprii, să devină 


conştienţi de contradicţiile prezente în acestea, să 
deosebească adevărul de minciună şi să facă 
distincția între cunoştinţe şi opinii. Abordarea sa 
pedagogică se numea maieutică sau arta de a da 
naştere spiritelor (la fel cum mama sa, moaşă, ajuta 
femeile să nască). Să-i faci pe ceilalți să-şi recunoască 
greşelile şi ignoranța este punctul de pornire necesar 
pentru orice cercetare şi se află în antiteză cu 
atitudinea  dispreţuitoare şi cu complexul de 
superioritate. Socrate aplica acest principiu şi pentru 
sine însuşi afirmând: „lot ce ştiu este că nu ştiu 
nimic.” 

Socrate şi-a făcut mulți duşmani, în special printre 
sofişti, şi a fost dat în judecată pentru sacrilegiu şi 
coruperea tinerilor. A fost condamnat la moarte de o 
instanţă formată din 501 judecători (cu 280 de voturi 
pentru şi 221 împotrivă) şi a refuzat să se apere. A 
fost aruncat în temniță, dar nu a vrut să evadeze. A 
sorbit, până la ultima picătură, cupa cu cucută, o 
otravă mortală, după ce şi-a petrecut ultima noapte 
discutând cu discipolii săi. 

Supranumit „părintele filozofiei”, Socrate nu a 
propus niciodată o doctrină. El a inițiat o călătorie în 
căutarea adevărului, exclusiv pe cale orală. Nu a lăsat 
în urma sa nicio scriere, iar gândirea sa a ajuns 
indirect la noi prin intermediul multora dintre 
discipolii săi, inclusiv al lui Platon. Merită să citiți 
dialogurile acestuia: Menon, Apărarea  luisocrate, 
Banchetul, Phaidros etc. 

Constituţii pe durată determinată 
Republica Franceză este la a cincea republică. 


Republica - formă de guvernământ în care 
exercitarea puterii se face de către reprezentanți aleşi 
de către popor, în totalitate sau parțial - a fost 
adoptată pentru prima dată în Franța în timpul 
Revoluţiei Franceze, pentru a înlocui monarhia 
abolită la 21 septembrie 1792. 

Prima Republică (1792-1804) a început prin 
alegerea unei Convenții Naţionale prin vot universal. 
A fost o perioadă marcată de execuţia regelui Ludovic 
al XVI-lea. Aceasta a fost urmată de Directorat. 

A Doua Republică Franceză (1848-1852), 
proclamată de Lamartine, a restabilit deviza 
„Libertate, egalitate, fraternitate”, a abolit sclavia în 
colonii şi a adoptat votul universal (pentru bărbați). 

A Treia Republică Franceză (1870-1940), o 
perioadă de instabilitate ministerială, a cunoscut nu 
mai puţin de paisprezece preşedinţi care s-au 
succedat la conducerea ţării. În această perioadă au 
fost votate legile lui Jules Ferry, prin care 
învățământul primar a devenit gratuit, laic şi 
obligatoriu (1881-1882), precum şi legea din 1905 
prin care s-a instituit separațţia între biserică şi stat. 


A Patra Republică Franceză (1946-1958) nu a 
cunoscut decât doi preşedinţi, dar guvernele s-au 
succedat într-un ritm ameţitor, în cei 12 ani de 
existență ai republicii existând 24 de guverne. 
Regimul s-a prăbuşit din cauza crizei algeriene. 

A Cincea Republică (instaurată în 1958) a fost 
marcată de revenirea la putere a generalului de 
Gaulle. Constituţia prevedea alegerea preşedintelui 
prin vot universal direct pentru un mandat de şapte 
ani (1965). Printre alte modificări notabile se numără: 
scăderea vârstei majoratului la optsprezece ani 
(1974), abolirea pedepsei cu moartea (1981), 
adoptarea prin referendum a mandatului prezidenţial 
de cinci ani în foc de şapte (2000), înlocuirea 
francului cu moneda euro (2002). 


AFLĂ MAI MULTE 


Ar fi greşit să credem că, de la instaurarea 
Republicii (Franceze) în 1792, Franța a avut fără 
întrerupere această formă de guvernământ. De mai 
multe ori, republica a fost înlocuită de alte forme de 
organizare statală, mai exact: Primul Imperiu Francez 
(Napoleon 1, 1804-1814); Prima Restauraţie (Ludovic 
al XVIII-lea, 1814); Cele o sută de zile (Napoleon I, 
1815); A Doua Restauraţie (Ludovic al XVIII-lea, Carol 
al X-lea, 1815-1830); Monarhia din Iulie (Lu- dovic- 
Filip, 1830-1848); Al Doilea Imperiu Francez 
(Napoleon al Ill-lea, 1852-1870); Statul francez 
(cunoscut şi ca Regimul de la Vichy, mareşalul 
Petain, 1940-1944). 


MITOLOGIE 


O viaţă de câine 
Oedip şi-a ucis tatăl şi s-a căsătorit cu mama sa. 


Totul a început de la nişte zvonuri. Oedip - un 
nume amuzant care în greacă înseamnă „picioare 
umflate” şi se referă la o malformaţie a băiatului — 
aude din toate părțile zvonul că nu ar fi fiul natural 
al lui Polibiu şi al Meropei, regele şi regina Corintului, 
ci ar fi fost adoptat. Pentru a afla adevărul, merge în 
Delphi ca să consulte Oracolul lui Apollo. Răspunsul 
acestuia nu este clar, prezicându-i lui Oedip doar că 
îşi va ucide tatăl şi se va căsători cu mama sa. Îngrozit 
de o astfel de perspectivă, pleacă din oraşul natal, îşi 
părăseşte părinții şi se îndreaptă spre Teba. Pe drum, 
se intersectează cu un car şi îi ucide pe cei doi 
pasageri ai acestuia, care refuzaseră să îl lase să 
treacă. Aşa era Oedip, mânios din fire! 

În Teba, după moartea regelui Laios, Sfinxul, o 
creatură malefică cu cap de femeie şi trup de leu, 
terorizează locuitorii. 

Când întâlneşte o persoană, îi pune o întrebare, 
sub forma unei ghicitori („Cine merge dimineața pe 
patru picioare, la prânz pe două, iar seara pe trei?”). 
Dacă nu primeşte răspunsul corect, o ucide. 
Autoritățile sunt depăşite de situație. Creon, 
cumnatul fostului rege, făgăduieşte mâna reginei şi 


coroana regală aceluia care va reuşi să-i scape pe 
tebani de Sfinx. Oedip ghiceşte răspunsul corect: este 
vorba despre om. El urcă pe tron şi se căsătoreşte cu 
locasta. 

Cuplul a trăit fericit şi a avut patru copii (Eteocle, 
Polinice, Antigona şi Ismene) până când peste Teba s- 
a abătut din nou mânia zeilor. De data aceasta a fost 
ciuma, care făcea ravagii. Oedip a trimis mesageri la 
Oracolul lui Apollo. Acesta a prorocit că epidemia se 
va termina imediat după ce ucigaşul lui Laios va fi 
izgonit din oraş. Oedip îl blestemă pe asasin, urându- 
i tot răul din lume, la fel ca urmaşilor săi. Însă, pe 
parcursul cercetărilor pe care le întreprinde pentru a- 
l afla pe ucigaş, adevărul îi este dezvăluit treptat: 
chiar el este ticălosul pe care îl urmăreşte. 

Flashback: Regele Laios se îndrăgostise de un 
tânăr, Chrysippus, pe care îl răpise ca să-l facă 
amantul său. Confuz şi ruşinat de această 
experiență, tânărul şi-a pus capăt vieții. Tatăl lui, 
Pelops, aruncase un blestem asupra lui Laios, pe care 
Hera, ocrotitoarea căsniciei, a fost încântată să-l 
pună în aplicare. Dacă Laios va avea ghinionul să 
aibă un băiat, va pieri de mâna acestuia. 

Într-o seară, întorcându-se beat la palat, Laios şi-a 
abuzat soţia, pe locasta, iar după nouă luni aceasta 
a născut un fiu, pe care proaspătul tată s-a grăbit să- 
l abandoneze pe Muntele 

Citheron. Un păstor l-a găsit pe băiat şi l-a 
încredințat cuplului regal din Corint, care l-a botezat 
Oedip. 

Înapoi în prezent: dându-şi seama de acum de 
propria monstruozitate, conştient de faptul că şi-a 


ucis tatăl la o răspântie şi că s-a căsătorit cu mama 
sa naturală, Oedip ia de pe trupul acesteia (care nu a 
făcut față adevărului şi s-a spânzurat) agrafele de aur 
ale tunicii sale şi îşi scoate ochii cu ele. 

Cu adevărat o viață de câine! 


AFLĂ MAI MULTE 


Faima mitului lui Oedip se datorează tragediei 
Oedip rege, de Sofocle, un dramaturg grec din secolul 
al V-lea î.H., dar şi părintelui psihanalizei, Sigmund 
Freud (1856-1939). Acesta din urmă a evidenţiat 
dorința de iubire inconştientă a fiului pentru mama 
sa şi rivalitatea față de tatăl său, care merg mână în 
mână. A numit această teorie „Complexul lui Oedip”. 
Echivalentul său la fete se numeşte „Complexul 
Electra (sau Electrei)”. 


